text:
Byavuzwe ubwo hatangizwaga ukwezi k’ubukorerabushake, igikorwa cyabereye mu Murenge wa Byimana mu Karere ka Ruhango kuri uyu wa Gatanu tariki ya 1 Ukwakira 2021.
Mu gutangiza uku kwezi urubyiruko rw’abakorerabushake rwafatanyije n’inzego z’ibanze hamwe n’abaturage bubaka uturima tw’igikoni n’Ibiro by’Umudugugu wa Mbuye.
Umuhuzabikorwa w’Urubyiruko rw’abakorerabushake mu Rwanda, Murenzi Abdallah, yavuze ko ibikorwa by’ubukorerabushake bikomoka ku bwitange bw’Inkotanyi zabohoye u Rwanda.
Ati “Amavu n’amavuko y’urubyiruko rw’abakorerabushake akomoka kuri uyu munsi nyirizina kuko urubyiruko rw’abakorerabushake rwatangiye tariki ya 1 Ukwakira mu 2013. Uyu munsi twujuje imyaka umunani uyu muryango ukora.”
Yakomeje avuga ko gutangira k’urubyiruko rw’abakorerabushake bigaragaza igihango bafitanye n’igihugu cyabo cyahereye ku rugamba rwo kubohora igihugu ku itari ya 1 Ukwakira 1990 ubwo Ingabo za RPA zahagurukaga zikiyemeza kubohora igihugu.
Umwe mu rubyiruko witwa Mukangenzi Fortunée ati “Twiyemeje kunganira Leta mu bikorwa biteza imbere abaturage kuko twe nk’urubyiruko dufite imbaraga zo gukora ibikorwa bitandukanye.”
Rukundo Felix we yavuze ko biyemeje kubakira ku byagezweho no kubisigasira.
Ati “Intego twihaye ni ukudatezuka mu gusigasira ibyiza byagezweho mu gihugu cyacu.”
Mu Karere ka Ruhango habarurwa urubyiruko rw’abakorerabushake 25,507.
Muri uku kwezi k’ubukorerabushake hazakorwa ibikorwa birimo kubaka ibiro by’imidugudu icyenda, inzu icyenda z’abatishoboye batagira aho kuba, uturima tw’igikoni 36 n’ubwiherero 50 muri buri murenge n’ibindi.
Umunyamabanga Nshingwabikorwa w’Intara y’Amajyepfo, Busabizwa Parfait, yashimiye urubyiruko rw’abakorerabushake rwiyemeje gukora ibikorwa byubaka igihugu no gusigasira ibyiza byagezweho.
Ati “Turashimira urubyiruko rw’abakorerabushake rwiyemeje kugera ikirenge mu cya bakuru babo babohoye iki gihugu, bakiyemeza gufasha ubuyobozi n’abaturage mu guhangana n’ibibazo bibangamiye imibereho y’abaturage kandi bakabikorana ubwitange nta gihembo bakorera usibye gusa urukundo rw’igihugu. Uwo ni umuco mwiza dukomora ku batubanjirije kandi ugomba gukomeza.”
Yashimiye urubyiruko umusanzu rwatanze mu guhangana n’icyorezo cya Covid-19 rufasha abaturage kubahiriza amabwiriza yo kugikumira.
Ibikorwa byo gutangiza ukwezi k’ubukorerabushake byahuriranye n’umunsi mukuru wo gukunda igihugu.
Mu Murenge wa Byimana aho byatangirijwe hatanzwe inka ebyiri zirimo iyahawe Isibo yahize izindi ku rwego rw’akarere ndetse n’iyahawe umuturage utishoboye.
Urubyiruko rw’abakorerabushake mu Karere ka Ruhango rwishyuriye ubwisungane mu kwivuza abatishobiye 100 bo mu Karere Ruhango.


c: text/html

text:
Last updated on August 3, 2021
Ferruccio Lamborghini washinze Lamborghini Automobili, uruganda rukora imodoka zigezweho zizwi nka Sport cars yagize amateka maremare yabayeho imfungwa y’intambara nyuma y’intambara ya 2 y’isi binamuviramo amahirwe yo kuba umuherwe.
Ubwo yasubiraga iwabo (mu butaliyani) yafunguye igaraji ntoya yifashisha ibikoresho bya gisirikare mu gukora imashini zihinga.
Ibi byaje gutuma akora uruganda rukora imodoka zigezweho (sport cars) duhora tuvuga zo mu bwoko bwa Lamborghini.
Kimwe mu byateye imbaraga uyu mugabo harimo no kuba yarabwiwe ko ari umuhinzi gusa adakwiye kujya mu modoka zigezweho.
Reka turebere hamwe amateka ya Ferruccio Lamborghini n’ivuka ry’uruganda rukomeye mu gukora imodoka zigezweho muri iki kinyejana rwa “Lamborghini”.
Amateka n’urugendo rwa Ferruccio Lamborghini
Ferruccio yavutse mu 1916, avukira mu gace ka Renazzo di Cento mu majyaruguru y’Ubutaliyani. Ababyeyi b’uyu musore bahingaga imizabibu yo gukoresha divayi bari batuye ku murima ni nacyo cyari kibatunze.
Bamwigishije guhinga. Ferruccio yabishyizeho umutima akaba ari nawe watwaraga imashini zihinga gusa icyari kimuraje ishinga cyane ntago kwari uguhinga no kugenzura umurima, kwari ugusana no gukanika no gusana imashini.
Ibi rimwe na rimwe byagaragaraga nko gutererana ibikorwa by’umuryango, Ferruccio ntiyabyitayeho cyane yakomeje gukurikirana ibyo yikundiraga.
Ferruccio Lamborghini yakomeje amashuri ajya kwiga ubukanishi mu ishuri rya Fratelli Taddia Technical Institute muri Bologna.
Ferruccio yanze kugaruka iwabo ahita yisunga umucuzi kabuhariwe amwigisha gucura no gutunganya ibyuma.
Izindi nkuru wasoma:
Gusa ibyo ntibyari bihagije ngo yinjire mu ruganda yashakaga gukoramo rwa Cavalier Righi muri Bologna, icyo gihe uru ruganda rwatunganyaga imodoka za gisirikare z’Ubutaliyani.
Kubera guhozaho, Ferruccio yaje guhabwa akazi muri uwo ruganda.
Agize imyaka 18, yisubiriye aho yavukiye, muri Renazzo. Yahafunguye inzu y’ubukanishi ayitangirana n’inshuti ye Marino Filippini.
Gufungwa kwa Ferruccio Lamborghini kwamuviriyemo umugisha
Mu 1945, mu ntambara y’isi yaje gutoranywa na Italian Royal Air Force kujya gukora nk’umukanishi mu birwa bya Rhodes mu Bugereki.
Nyuma y’uko Ubutaliyani bumanitse amaboko, Ubudage bwahise buhita bufata bwirukana ubutaliyani kuri icyo kirwa.
Mugihe izindi ngabo zakuraga icyo kirwa mu maboko y’abadage, zahise zigarurira n’abasirikare zibagira imfungwa harimo na Ferruccio.
Nyuma ariko haje kumenyekana ubuhanga bw’uyu mugabo batangiye kumwifashisha mu gusana amamodoka ya gisirikare. Nyuma y’umwaka umwe yemerewe kuva ahongaho agataha.
Ferruccio yashakanye na Clelia Toni ariko apfa ari kubyara umwana wabo rukumbi Tonino Lamborghini n’ubwo nyuma yaje kubyara Partizia Lamborghini.
Nyuma yaho kandi yongeye gufungura indi nzu y’ubukanishi ariko biza bitandukanye n’uko yakoraga mbere.
Umunsi umwe yaje kubwirwa na se ikintu gikomeye. Se yamubwiye ko yifuza imashini ihinga ku buryo bwihutirwa.
Ntibyari kuri se gusa kuko icyo gihe Ubutaliyani bwari bukeneye kubyutsa ibikorwa by’ubuhinzi rero hari hakenewe ibikoresho byinshi nk’imashini zihinga n’amakamyo y’ubwikorezi.
Kubera ubunararibonye yari yibitseho, Ferruccio yifashishije ibisigazwa by’imodoka za gisirikare mu gukora imashini nshyashya zihinga.
Yifashishije amamoteri ya British Morris arayahandura kugira ngo ajye akoresha lisansi nkeya, byemejwe n’abantu ko izi modoka zari zikoranye ubuhanga kandi zinahendutse.
Nyuma uyu mugabo yagize igitekerezo gikomeye maze atangiza kompanyi y’imashini z’ubuhinzi ayita “Lamborghini Tractors”.
Izindi nkuru wasoma:
Icyakora kubera imashini zari zikenewe cyane, hari hanakenewe andi mafaranga kugira ngo hakorwe izindi nyinshi, rero se wa Ferruccio yifashishije isambuye ye nk’ingwate y’inguzanyo.
Umwanzuro bafashe n’ubwo wari ugoye ariko wababyariye inyungu batateganyaga kuko nyuma gato, ibi byanatumye Lamborghini Tractors iba ruganda rwa mbere runini mu butaliyani rukora izi mashini.
Ferruccio yishimiye ibi yagezeho atangira no kugura amamodoka atandukanye agezweho nka Jaguar, Maserati, Mercedes Benz, na Alfa Romeo.
Itangira rya Atomobili Lamborghini
Umunsi umwe yafashe urugendo ajya kugura Ferrari 250 GT, ariko yumva ifite urusaku kandi na amburiyaje (clutch) idakora neza.
Umunsi umwe yafashe iyo Ferrari ayishyira umukanishi we ngo ayikore, gusa Ferruccio yatunguwe no gusanga iyo amburiyaje isa neza neza n’ijya mu mashini zihinga yakoraga.
Ibi ntibyamushimishije kuko yari yishyuye amayero (euros) 1,000 kuri iyo amburiyaje mu gihe ubusanzwe izajyaga mu mashini ze zamutwaraga amayero 10 gusa.
Nyuma yaje kubwira Enzo Ferrari ibibazo yasanze iyi modoka ifite. Nyuma y’ibyo yanamubwiye ko isakuza kandi ko bigoye kuyitwara.
Enzo yamaganiye kure Ferruccio anemeza ko ikibazo kitari icy’imodoka ahubwo cyari icya Ferruccio, amubwira agira ati “Uri umushoferi w’imashini zihinga, umuhinzi. Ntago wakabaye ufite ikibazo ku modoka zanjye. Nizo za mbere ku isi”.
Ferruccio yasubije Enzo ati “Yego ndi umuhinzi, ariko nzakwereka uburyo imodoka zigezweho (sport cars) ziba zimeze”. Kuva ubwo Ferruccio yagiye afite intego yo kwerekana ubushobozi bwe.
Abenshi batangiye kumubona nk’uri kwishora mu bibazo bizanatuma umutungo we uhangirikira. Ubwo mu 1963 Ferruccio yahise atangira indi kompanyi.
Yahise aha akazi abakozi batatu bahoze bakora muri Ferrari anagura ikibaza kinini cyo kubakamo uruganda. Mu mezi 9 gusa, Ferruccio yari amaze gukora imodoka ye ya mbere igezweho.
Ahagana mu 1964 yasohoye imodoka ifite ikirango cy’ikimasa ayita Lamborghini 350 GT. Yari ifite moteri ya V12, Vitensi 5, feri ku mapine yose. Yamuritse bwa mbere muri Turin Motor Show inashimwa n’abantu.
Icyo gihe Ferruccio yeretse Enzo n’abamukemangaga bose ko Atari umuhinzi gusa ahubwo yari umuhanga mu bukanishi kandi yari afite ubushobozi bwo gukora imodoka zo ku rwego rwo hejuru.
350 GT yari imodoka nziza igezweho kandi yoroshye kuyitwara. Haciye igihe inganda zose za Ferruccio (urw’imashini n’urw’imodoka zisanzwe) zatangiye kwaguka cyane.
Mu gukora ubundi bwoko, Ferruccio yahaye aba enjeniyeri be kujya bakora amoko bashaka. Ubu buryo bwatumye Lamborghini ikora imodoka ya Lamborghini 400 GT, na Miura P400.
Gusa abakozi ba Ferruccio ntibigeze bamubwira iby’iyo modoka Miura P400 kubera ko bari barayikoze nk’imodoka yagenewe gusiganwa mu mihanda (Street races), igitekerezo Ferruccio yarwanyaga.
Nyuma ariko yaje kwemera ko Miura P400 ijya ku isoko, biza no kurangira kibaye imwe mu myanzuro myiza uyu mugabo yaba yarafashe kuko iyimodoka yabaye iya mbere mu modoka z’ubwo bwoko.
Kuva icyo gihe Lamborghini Trattori na Automobili zabaye inganda zikomeye batangira no gukora ubwoko bw’imodoka zikunzwe cyane cyane nka; Espada, Islero, Jarama, Urraco na Countach.
Ibihe bigoye kuri Lamborghini
Icyakora, ibikorwa bya Ferruccio byatangiye kuzamo ingorane nko kuba yarabuze isoko ryo guha Bolivia imashini zihinga 5,000 nyuma y’ihirikwa ry’ubutegetsi ari nako hakomeza kuzamo ibindi bibazo.
Mu 1972, igihombo cyatumye Ferruccio agurisha 51% bya Lamborghini Automobili kuri Georges-Henri Rossetti ariko akomeza kuyobora uru ruganda.
Kubera ihenda ry’ibikomoka kuri peteroli byatumye inganda z’amamodoka zihura n’ibibazo bikomeye. Ibi byatewe n’ibyemezo umuryango wa OAPEC warafashe ku bikomoka kuri peteroli.
Ferruccio yakomeje kurwana no gusigasira bizinesi ye anabasha kubona abaguzi b’imashini zitari zagurishijwe ariko amaherezo yaje guhitamo kugurisha 49% yari asigaranye muri Lamborghini Automobili.
Izindi nkuru wasoma:
Icyo gihe yagumanye uruganda rw’ibikoresho by’amashanyarazi yari afite aruha umwana we Tonino. Nyuma Tonino yaje kwerekeza mu myambarire no gucuruza ibihenze harimo n’amahoteli mu izina ry’umuryango.
Abaguze Lamborghini Automobili bashatse kongera kuyisubiza ubukana yahoranye ariko biranga. Byabaye ngombwa ko iseswa.
Guverinoma y’Ubutaliyani yaje kugurisha iyi kompanyi abaherwe b’Abafaransa. Bagerageje kongera kuyibyutsa batunganya aho yakoreraga banashaka abandi benjeniyeri.
Aba baherwe babuze amafaranga ahagije bahita barugurisha ku rundi ruganda rwa Chrysler. Chrysler yashatse kwimurira iyi kompanyi muri Amerika ariko ibura inyungu.
Chrysler nayo yaje kugurisha Lamborghini Automobili muri Aziya, abayiguze nabo bananirwa kuyibyaza inyungu aribwo Audi yayiguze.
Lamborghini Automobili imaze kujya mu maboko ya Audi, yabaye nk’izutse yongera gusubirana icyubahiro yahoranye ku isoko.
Nyuma yo gushyira hanze Gallardo, Huracan na Urus SUV, yarongeye itangira kugurisha ku rwego rwo hejuru, cyane cyane muri Amerika.
Niba ukunda inyandiko za Menya ushobora kujya umenyeshwa muri Email yawe mu gihe inyandiko nshya zasohotse bitakugoye. Nyura muri form iri munsi!

robotstxt: allowed

filter: keep


text:
Amerika: Biyemeje kumenyekanisha umuco nyarwanda
Yanditswe na NDAMYIROKOYE FRANÇOIS
Abagize itorero Hoza Dance Troupe baba muri Amerika mu mujyi wa Indianapolis mu gace ka Indiana batangaza ko biyemeje kurushaho kumenyekanisha umuco nyarwanda babinyujije mu mbyino zijyanye n’umuco nyarwanda.
Umuhoza Josiane ukurikiye iryo torero akaba n’umutoza waryo avuga ko kubyina ari ibintu akunda cyane ahamya ko kandi bimurimo. Kubera ukuntu akunda umuco nyarwanda avuga ko ari yo mpamvu yifuje ko n’abamugwa mu ntege bawumenya kugira ngo bazawukurane.
Kubyina kandi avuga ko yiyemeje kubigira umwuga.
Uwase Sacha ubarizwa muri iri torero yashimangiye ko kubyina imbyino nyarwanda bituma ubuzima burushaho kuba bwiza.
Yagize ati «Ubuzima butagira imbyino zacu butera irungu kandi Isi yose igomba kutumenya kubera ibyiza by’umuco Nyarwanda.»
Iryo torero kandi ririmo abakomoka muri Repubulika iharanira Demokarasi ya Kongo bavuga ko ari Abanyekongo mu buryo bw’ibyangombwa ngo ariko kubera ukuntu bakunda umuco nyarwanda biyemeje kujya muri iryo torero.
Iri torero rigizwe n’urubyiruko ruhujwe n’umuco nyarwanda ni rimwe mu mishinga kandi y’Umuryango PCFR (Peace Center for Forgiveness & Reconciliation ikaba yarashinzwe na Kizito Kalima.
Intego y’uwo muryango ni ukubwira amahanga imvo n’imvano ndetse n’ingaruka za Jenoside yakorewe Abatutsi mu 1994.
Ikindi uyu muryango ugamije ni ugufasha urubyiruko rwariho mu gihe Jenoside yakorewe Abatutsi mu 1994 yabaga cyangwa urwavutse nyuma yayo kubaho ubuzima buzira inenge, gufasha no guhumuriza ababyeyi babo bashakirwa akazi, aho baba ndetse n’uburyo bwo kwivuza.
Ku rundi ruhande kandi Kalima ni we utera inkunga iri torero akaba ashimangira ko buri wese afite impano yahawe ashobora gukoresha neza akayibyaza umusaruro.
Iri torero rigiye kumara imyaka ibiri kuva ryashingwa. Kuva ryatangira ritaramira mu birori bitandukanye birimo ubukwe n’ibindi bijyanye n’iminsi mikuru u Rwanda rwizihiza.
Ritaramira kandi muri kaminuza zitandukanye zo muri Amerika yo mu Burengerazuba bwo hagati. Abatuye muri Canada ngo batumiye iri torero ngo kandi barateganya kuzajya gutaramira muri Texas na California.
Abagize iri torero kandi bafite ikifuzo cyo kuzataramana n’abahanzi nka Intore Masamba na Cécile Kayirebwa.


text:
Huye: Avuga ko Gitifu yamukubise amusatura umunwa azira kudatanga Mituweli
Umuturage wo mu Murenge wa Tumba, Akagari ka Gikwa, Umudugudu wa Berwa Akarere ka Huye avuga ko yakubiswe n’abayobozi b’inzego z’ibanze barimo Gitifu w’Akagari n’umuyobozi w’Umudugudu bamusatura umunwa.
Ibi byabaye mu gitondo cyo kuri uyu wa Gatatu tariki ya 16 Kamena 2021, ubwo mu bice bitandukanye by’Akarere ka Huye haberaga ubukangurambaga bwiswe “Igitondo cy’ubuzima” bugamije gushishikariza abaturage gutanga ubwisungane mu kwivuza.
Gusa ku rundi ruhande abaturage bo bemeza ko ari umukwabu kuko hifashishijwe imbaraga z’umurengera mu kubahwitura.
Uyu muturage yabwiye TV1 ko asanzwe azi agaciro ko gutanga ubwisungane mu kwivuza bityo batakabikoze bamuhutaza.
Ni umugabo ufite umugore n’abana batandatu, yavuze ko nubwo yahohotewe azita kudatanga mituelle de sante, hari iyo yari agifite itararenza igihe kandi ko yiteguye kwishyura indi.
Ati “Akababaro mfite sinashobora kukakubwira ngo ukumve, ariko nababaye cyane. Njye ubwange nzi akamaro ka Mituweli, nzi uburibwe bwo kutayigira kuko njya mbona umuntu utayifite ingorane ahura nazo.”
Yakomeje agira ati “Gukubitwa n’umuntu wakagombye kukurengera akakumugaza noneho aguhora ubusa. Kuko njye mfite iyo ndikwivurizaho uyu mwaka ntabwo irarangira ndacyayivurizaho. Ahubwo ntegereje ko haza inshya.”
Umuturage avuga ko adatanze umusanzu wo kwivuza n’umuryango we uko ungana ngo yaba yihima.
Ati “Urumva mfite umuryango mpagarariye w’abantu barindwi ntatanze mituelle ubwange naba nihima. Nanareka bakaburara ariko nkaba nyifite iwange.”
Umunyamabanga Nshingwabikorwa w’Umurenge wa Tumba, Migabo Vitari yavuze ko abakoze amakosa bazayabazwa ukwabo kuko batatumwe n’Umurenge.
Ati “Iri hohoterwa ry’uyu muturage ntabwo ari gahunda y’ubuyobozi, nta n’uwabituma uwo ari we wese. Uko umuturage yakwitwara kose nta mpamvu n’imwe yatuma ahohoterwa.”
Migabo yavuze ko uyu muturage yihanganishijwe ku bya mubayeho maze bamwizeza ubutabera abakoze amakosa bakazabiryozwa.
Ubusanzwe Mituweli ni uburyo magirirane abantu bishyira hamwe bagatanga imisanzu biteganyiriza hamwe n’imiryango yabo kugira ngo bashobore kwivuza ku gihe kandi birinde kurembera mu rugo.
Umusanzu wishyurwa buri mwaka kandi ugatangwa hakurikijwe icyiciro cy’ubudehe umuntu arimo. Umwaka wayo utangira italiki ya 1 Nyakanga ukarangira kuri 30 Kamena z’umwaka ukurikira, ukishyurwa hakoreshejwe ikoranabuhanga hatabayeho imbaraga z’umurengera.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
Ivomo: TV1
TUYISHIMIRE Raymond /UMUSEKE.RW


text:
Nyarugenge: Haracyagaragara ihohoterwa rikorerwa mu ngo
Ihohoterwa rikorerwa mu ngo, ni ibikorwa bibabaza umwe mu babana mu rugo, hagati y’umugabo n’umugore. Iryo hohoterwa rikorwa mu buryo bunyuranye, burimo ibijyanye n’imibanire rusange, kubabaza umubiri, kubabaza umutima, ihohoterwa rishingiye ku mutungo, ihohoterwa rikoresheje ururimi n’ihohoterwa rikorewe igitsina.
Iryo hohoterwa ryose rikunze kugaragara hagati y’abashakanye, baba ababana mu buryo bwemewe n’amategeko, n’abandi babana batarasezeranye.
Baganira n’Itangazamakuru bamwe mu bagore batuye mu murenge wa Kigali, mu Karere ka Nyarugenge bavuga ko ihohoterwa ryo mu ngo, rihari kandi ko usanga riri ku kigero cyo hejuru bitewe n’uko abenshi baba badashaka kurigaragaza!
Ingabire Claudine avuga ko we nta terambere yageraho kandi atakoze kuko nta burenganzira abifitiye ati “nko ku giti cyanjye ndi umugore uhora yicaye aha mu bana, nta kazi mfite, nta burenganzira mfite bwo kuba nashaka akazi nk’abandi, nta terambere nageraho, narigeraho gute kandi ntakoze; mbese nimba banjugunyiye icyo gihumbi ni kirye gutyo nyine, iryo se si ihohoterwa, nk’ubu nataye icyangombwa nta rangamuntu mfite sinshobora kuba najya kuyishaka kuko nta ruhushya, nta n’ubushobobozi, nimba yampaye icyo gihumbi ni icyo guhahira umuryango w’abantu batandatu, ntiwagihahishamo ngo usagure n’igiceri cy’ijana ngo ube wagira ikindi ukora.”
Akomeza agira ati “ kwitwa ngo ntiwasezeranye ho ni irindi hohoterwa, ugira icyo uvuga ati ubundi wasezeranye na nde? Uzasige abana banjye utumuke ugende, nubwo tuba tuvuga ngo nta kazi dufite natwe tuba twakoze ako mu rugo ntikoroshye ariko ibyo ntabireba, simuraza se? Indaya yo ntibayihonga, sinamubyariye se, ndavunika ariko nta kamaro binamfiitiye, uretse gupfira umwana wanjye!”
Mu gahinda kenshi Ingabire yatweretse inguma agiye afite ku mubiri azikuye ku guhohoterwa, gusa ashimira Perezida wa Republika cyane ati: “mu mubiri wanjye mfite inguma nyinshi, ariko aho tugereye muri uyu mudugudu wa Karama nariyongereye, mbese ndasa neza, harakabaho perezida wa repubulika, kuko nyuma yo gutuzwa muri uyu mudugudu hari umusonga wanjye ugenda womoka, sinabona uko mushimira kuko ngaragaje amarangamutima yanjye kuri we sinabona icyo namushimira.”
Akomeza avuga ko ashoboye ariko nta bushobozi, ubu ngo abonye inkunga imufasha kwifasha yagerageza kuko noneho ubu umugabo atazamukangisha ngo mvira iwanjye kuko inzu itaraba iye.
Mukamana na we avuga ko ihohoterwa rikorerwa mu ngo rihari kandi azi n’abarikorerwa, rimwe na rimwe banakoreshwa mu buriri ibyo badashaka ati “ impande zombi usanga zihohoterana, umugore akaba yahohotera umugabo, cyangwa se umugabo agahohotera umugore, nubwo akenshi rikorerwa abagore, icyo nsaba ubuyobozi ni uko bwakomeza gukangurira uwahohotewe kudaceceka, akamenyesha inzego, no mu kagoroba k’ababyeyi bakagaragazamo ikibazo bakaba bacoca ayo makimbirane ataragera kure.”
Umuyobozi w’Akarere ka Nyarugenge Kayisime NZARAMBA avuga ko ihohoterwa rikorerwa mu ngo rihari, basaba aho byabaye ko bajya batanga amakuru ku gihe; ati “ akenshi nk’abagabo usanga banywa inzoga akenshi zihenze cyangwa se bamwe na bamwe usanga bafata ibiyobyabwenge atamenya uko agomba kuba yafata umugore, ibyo rero tuba dushaka kugirango aho byabaye, uwakoze ibikorwa nk’ibyo bigayitse abashe gushyikirizwa inzego, ntihabeho guhishira.”
Akomeza avuga ko irindi hohoterwa rijya rikorwa ari irikorerwa abana b’abakobwa aho bavutswa uburenganzira bwabo; ati “umugore ashobora kuba wenda, ariko ntabwo bihari cyane ariko na hacye biri ni twe tugomba kuvuga tuti aho uwo mugore yajya, wenda agiye guhinga agatwara umwana w’umukobwa kugirango ajye kumureresha undi mwana, ni bya bindi byo gusumbisha abana, tubona iyo hajemo ibyo gucikiriza ishuri, usanga umubare munini ari uw’abana b’abakobwa, twakurikirana biciye mu Nama y’igihugu y’Abagore (CNF) usanga cyane cyane mu mirenge y’icyaro ni ba bana baherekeza ba nyina gukora, dufatanyije na CNF rero tuganiriza uwo muryango tubabwira ko abana bose bangana kandi bafite amahirwe amwe kandi angana.”
Yongeraho ko binyuze mu mugoroba w’ababyeyi aho bigisha urugo kugirango rwirinde amakimbirane, uyu mugoroba urabafasha cyane mu kwigisha abantu kubana mu mahoro, kwirinda intonganya ndetse no guha abana uburere bukwiye.
Ihohoterwa rifite uburyo bwinshi rikorwamo hari ihohoterwa ribabaza umubiri, Ihohoterwa rishingiye ku mutungo, Ihohoterwa rishingiye ku mibanire mu muryango; Ihohoterwa rishingiye ku kwemera, ubwoko n’akarere k’inkomoko ndetse n’ihohoterwa ribabaza umutima; iri ni ihohoterwa rikorwa hari n’abandi bantu batandukanye baba inshuti cyangwa umuryango.
Abashakanye bakwiye kwiga kuganira, ndetse bagaharanira ko imibanire yabo yashingira ku rukundo rwubakiye ku musingi w’ukuri.
Saidath Murorunkwere
Kosmos Magazine


text:
Iri rerero n’aya mashuri byatashywe kuri uyu wa Gatanu, tariki ya 17 Nzeri 2021, mu muhango wabereye kuri Gereza ya Ngoma.
Muri iyi gereza hubatswemo amashuri yagenewe kwigishirizwamo abana bakiri bato bafite ba nyina bafunze, harimo kandi amashuri y’imyuga n’ubumenyingiro yahariwe kwigishirizwamo abagororwa imyuga itandukanye.
Mukansoro Odette uyobora Umuryango uharanira agaciro k’imfungwa n’abagororwa (Foundation D’IDE) ari nayo yagize uruhare mu kubaka aya mashuri, yavuze ko kubaka aya mashuri bigamije guha uburere bwiza abana bazanwe n’ababyeyi babo ndetse n’abahavukiye bataruzuza imyaka yo gutandukanywa n’ababyeyi.
Ati “Hakubiyemo irerero ry’abana bato baba barazanye na ba nyina igihe baje kurangiza ibihano, uwo mwana rero aba afite uburenganzira bwo kubaho nk’abandi bana bo hanze kuko we si imfungwa, aba akwiriye kugira aho yigira aho akinira niyo mpamvu twaryubatse, rifite igikoni aho abana barira aho baruhukira saa sita kuko bataha ku mugoroba.”
Yakomeje avuga ko ikindi gice batashye ku mugaragaro kigizwe n’aho abagororwa bigirwa gusoma, kwandika no kubara n’ikindi gice kigirwamo imyuga itandukanye irimo kuboha, kubaka no kudoda.
Abagororwa bishimiye ibi bikorwaremezo
Bamwe mu bagororwa baganiriye n’itangazamakuru bavuze ko bishimiye ibikorwaremezo begerejwe birimo irerero n’amashuri y’imyuga n’ubumenyingiro.
Mpuhwenziza Alphonsine uvuka mu Karere ka Gatsibo yavuze ko kububakira irerero bizatuma abana babo bahungukira ubumenyi bungana nubwo bakungukira hanze ya gereza.
Yashimiye Leta yita ku bana babo nta kiguzi basabwe, agasanga umwana we nubwo bafunganwe nasohoka azakomereza ku burezi bw’ibanze azaba yaboneye muri gereza.
Nizeyimana Alice uturuka mu Karere ka Nyagatare wafungiwe icyaha cyo gukubita no gukomeretsa yavuze ko we yishimiye amashuri y’imyuga bubakiwe ngo kuko abafasha kwiyungura ubumenyi.
Ati “Iyo myuga izadufasha mu buzima bwo hanze, nk’ubwubatsi tuzasohoka tujya gukora tugire imbaraga zo gukorana umwete ubu nidusohoka ntituzasubira mu byaha ukundi.”
Komiseri Mukuru wa RCS, CG Marizamunda Juvénal, yavuze ko ibikorwa bubatse muri iyi gereza bizafasha abagororwa kongera ubumenyi binabafashe kutongera kujya mu byaha mu gihe bafunguwe.
Ati “Nk’uko mubizi Urwego rw’Imfungwa n’Abagororwa rufite mu nshingano yo guharanira ko imfunga n’abagororwa bari muri gereza zinyuranye no mu ngando z’imirimo ifitiye igihugu akamaro. Babaho mu mutekano hubahirizwa uburenganzira bwa muntu, bakagezwaho imibereho myiza kandi tukabafasha kubona ubutabera no gushyira mu bikorwa gahunda yo kubagorora kugira ngo bazasoze ari abaturage bafitiye umumaro igihugu.”
Yavuze ko ibikorwa batashye uyu munsi bifite agaciro ka miliyoni 140 Frw byubatswe ku bufatanye bwa Foundation d’IDE n’abandi bafatanyabikorwa. Ibyigirwamo byose bigamije kurwanya ubujiji no kwigisha imyuga abagororwa kugira ngo nibasohoka bizabagirire umumaro.
CG Marizamunda yavuze ko bazagerageza kwita ku bana bazarererwa muri aya marerero kugira ngo azagire uburenganzira bwiza bungana n’ubw’umwana urererwa hanze ku buryo atera imbere ntadindire mu ishuri.
Kuri ubu Gereza y’Abagore ya Ngoma ibarurwamo abana 73 bajyanye n’ababyeyi babo bahagororerwa, harimo 26 bahavukiye, muri bo harimo abahungu 33 n’abakobwa 40. Ni mu gihe muri gereza zo mu Rwanda habarurwamo abana 398.


text: Abantu bamaze guterana ari benshi, Yezu arababwira ati «Ab’iyi ngoma ni abantu babi! Barashaka ikimenyetso; nyamara nta kindi kimenyetso bazahabwa, atari icya Yonasi. Nk’uko Yonasi yabereye Abanyaninivi ikimenyetso, ni na ko Umwana w’umuntu azakibera ab’iyi ngoma. Ku munsi w’urubanza, umwamikazi w’igihugu cy’epfo azahagurukira ab’iyi ngoma maze abatsinde, kuko yaturutse iyo gihera aje kumva ubuhanga bwa Salomoni, kandi hano hari uruta Salomoni! Kuri uwo munsi w’urubanza, Abanyaninivi na bo bazahagurukira ab’iyi ngoma maze babatsinde, kuko bumvise inyigisho za Yonasi maze bakisubiraho, kandi hano hari uruta Yonasi.


text:
Inyigisho yo ku wa kane, icyumweru cya 23 gisanzwe, C, 2013
Ku ya 12 Nzeri 2013 – Murayigezwaho na Padiri Théoneste NZAYISENGA
AMASOMO: 1º. Kol 3,12-17; 2º. Lk 6,27-38
-
Inama Pawulo atugira
Bavandimwe, kuri uyu wa 4, umunsi Kiliziya yibukaho izina rya Mariya, dusoje inyigisho Pawulo Mutagatifu intumwa yagejeje ku bakristu b’i Kolosi. Iryo koraniro ariko si we warishinze, ryashinzwe n’uwitwa Epafurasi. Uyu Epafurasi yaje kujya gusura Pawulo aho yari afungiye i ROMA amubwira ibyerekeye iryo koraniro n’akaga ryarimo ryaterwaga n’abamamazaga inyigisho z’ubuhendanyi. Zari impaka z’urudaca zerekeye roho mbi n’inziza, ibinyabubasha, inganji, ibikomangoma n’ibihangange, mbese bakavuga ko zisa nk’aho ari zo zisumba Kristu. Hari n’izindi nyigisho z’amafuti zerekeye ibiribwa n’ibinyobwa, zigasobanura kandi n’ibyerekeye iminsi myiza n’imibi, imboneko z’ukwezi n’amasabato. Ibyo bibazo by’Abanyakolosi twabigize ibyacu kuko bidatandukanye na mba n’ibibazo by’Iyobokamana muri iki gihe. Bityo rero n’inama Pawulo Mutagatifu yagiriye Kiliziya y’i Kolosi tuzigire izacu. Uyu munsi rero mu gusoza izirikana kuri izo nyigisho Pawulo arakomeza atugira bene izo nama. Aragira ati:” Nimugire umutima wuje impuhwe, ubugiraneza, ubwiyoroshye, ituze n’ukwiyumanganya. Mwihanganirane kandi mubabarirane. Amahoro ya Kristu naganze mu mitima yanyu, mujye muhora mushimira, ijambo rya Kristu niribaturemo kugira ngo mujye mwigishanya kandi muhanane mubigiranye ubwitonzi. Ariko ikiruta ibyo byose nimugirirane urukundo ruzabahuriza mwese mu butungane” (Kol 3,12-19).
-
Dukwiye rwose kwiminjira mo agafu, kwikubita agashyi izi nama za Pawulo tukazigira izacu
Bavandimwe, twubure amaso turebe uko impuhwe zacu ziteye. Zingana iki? Aho ntizigerwa ku ntoki! Ubugiraneza bwacu bumeze bute? Kuki abagira nabi barimo bagwira? Ubwiyoroshye bwacu bushingiye kuki? Aho ntibushingiye ku bwoba? Ese dutanga ituze aho turi? Kuki ubushyamirane mu miryango, mu mirimo, mu ntara n’ibihugu byinshi bukomeza kwiyongera? Ukwiyumanganya n’ukwihanganirana twabitaye he? Amahoro yashoboka ate buri wese areze agatuza, yigira ndi igabo? Akagira ati: “ni njye ukomeye, ni jye ufite ububasha n’ubushobozi, ni jye ukize? None dore na rya tegeko ry’ubuyobe rigiye guhabwa agaciro ngo ushaka amahoro ategura(ashoza)intambara. Bavandimwe, amahoro dushaka kandi duhora dusaba nahere mu mitima yacu. Aya mahoro ariko ntitukishuke ko ashoboka igihe ijambo rya Kristu ritadutuyemo, ngo risagambe kandi ryere imbuto. Ntidushobora gukosorana, ngo duhanane, ngo tugirane inama tutabikomoye Kuri Kristu, Umushumba mwiza.
-
Byose bigiranwe urukundo n’impuhwe
Ivanjili y’uyu munsi iratwigisha urukundo n’impuhwe. Urukundo rutambutse kure icyitwa imbibi n’imipaka abantu twishyiriraho n’impuhwe nk’uko Imana ubwayo izigira. Urukundo Yezu Kristu atwifuzaho uyu munsi aranarwambika imico iruranga, arerekana imyifatire yarwo, araruha uburyo: nimukunde abanzi banyu, mugirire neza ababanga, mwifurize ineza ababavuma, musabire abababeshyera. Ugusabye ujye umuha n’ukwambuye icyawe ntukakimwake. Nihagira ugukubita ku itama utege n’irindi, utwaye igishura cyawe ntumwime n’ikanzu yawe. Nanone ntabwo Yezu adutoje kuba abapfayongo ahubwo arifuza ko tutakwitura inabi ku nabi, ko twakwirinda ubushyamirane no kwihorera. Bavandimwe, ndazirikana cyane ukuntu iyi Vanjili ikomeye kuyishyira mu bikorwa ku muntu ugifite imyumvire ya kimuntu. Ibi bidusaba rwose kumvira ijwi ry’umutimanama wacu n’irya Roho Mutagatifu. None se niba urukundo rw’Imana n’urwa mugenzi wacu rwarakonje, umugore n’ umugabo, umwana n’ababyeyi be batumvikana, abavandimwe bacagagurana, bari mu manza hirya no hino mu turere no mu mirenge; niba abasangiye ubutumwa badakundana, niba imvugo ngo uwiturwa ineza n’uwo yayigiriye aba agira Imana twarayihaye intebe, niba umuco wo gushimira uwatugiriye neza ugenda ukendera, harya ngo ubwo twashobora gukunda abanzi bacu? Niba umuco wo gushinja abandi ibinyoma warashimangiwe na bamwe, niba gucira abandi urubanza byaragizwe umuco, niba kwihorera bituri mu maraso, impuhwe n’ubugiraneza byacu byashingira kuki?
-
Uko mushaka ko abandi babagirira, abe ari ko namwe mubagirira
Bavandimwe, ni nde muri twe wakwifuza kugirirwa nabi, kwangwa, guhindurwa ruvumwa? Ni nde utakwifuza imbabazi igihe yaguye mu cyaha cyangwa ngo yifuze gutabarwa igihe yahuye n’ibyago? Ni nde udakeneye ubufasha mu buzima bwe bwa buri munsi? Yezu ati:”mujye mutanga namwe muzahabwa…igipimisho mugeresha ni cyo muzasubirizwamo”.
Dusabe Imana ngo ivugurure urukundo n’impuhwe muri twe kugira ngo urwo yadukunze natwe turukunde abandi kandi uko Imana yatubabariye abe ari na ko tubabarira abandi. Koko rero urukundo n’impuhwe byacu ni wo munzane, ni cyo gipimisho cy’ubukristu bwacu. Umubyeyi w’abakene, Nyina w’Umukiza aduhakirwe, abatagatifu Stratoni, Tasiyani na Silvini twizihiza none badusabire.
Padiri Théoneste NZAYISENGA


text:
Isomo rya 1: 1 Yohani 2,18-21
Bana banjye, isaha ya nyuma yageze. Mwigeze kumva bavuga ko Nyamurwanyakristu agiye kuza, none ubu ngubu abarwanya Kristu badutse ari benshi; tumenyeraho dutyo ko isaha ya nyuma igeze. Abo bantu badukomotsemo, ariko ntibari abacu, kuko iyo bajya kuba abacu, baba baragumanye natwe. Nyamara byari ngombwa kugaragaza ko bose uko bangana batari abacu. Mwebweho, Yezu w’Intungane yabasigishije Roho Mutagatifu, bituma mwese mugera ku bumenyi. Nuko rero sinabandikiye ko mutazi ukuri, ahubwo nabandikiye ko mukuzi, kandi ko nta cyitwa ikinyoma gikomoka ku kuri. Ni nde mubeshyi, atari uhakana ko Yezu ari Kristu? Nguwo Nyamurwanyakristu, uhakana Imana Data, na Mwana. Umuntu wese uhakana Mwana, ntaba ari kumwe n’Imana Data; naho uhamya Mwana, aba ari kumwe n’Imana Data.
Zaburi ya 95 (96), l-2a, 11-12a, 12b-13a
R/ Ijuru niryishime, kandi isi nihimbarwe
Nimuririmbire Uhoraho indirimbo nshya,
isi yose niririmbire Uhoraho!
Nimuririmbire Uhoraho, musingize izina rye.
Ijuru niryishime kandi isi nihimbarwe!
Inyanja niyorome, n’ibiyirimo byose!
lmisozi nisabagire kimwe n’ibiyisesuyeho byose.
Ibiti byose by’ishyamba nibivugirize impundu icyarimwe,
mu maso y’Uhoraho kuko aje,
kuko aje gutegeka isi.
Ivanjili ya Mutagatifu Yohani 1,1-18
Mu ntangiriro ya byose Jambo yariho, kandi Jambo yabanaga n’Imana, kandi Jambo akaba Imana. Ubwe mu ntangiriro yabanaga n’Imana. Ni we ibintu byose bikesha kubaho, nta n’ikiremwa na kimwe cyabayeho bitamuturutseho. Yari asanzwe yifitemo ubugingo, kandi ubwo bugingo bukaba urumuri rw’abantu. Nuko urumuri rumurika mu mwijima, ariko umwijima wanga kurwakira. Habayeho rero umuntu woherejwe n’Imana, izina rye rikaba Yohani. Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. Si we wari urumuri, ahubwo yari umugabo uhamya iby’urwo rumuri. Jambo ni we wari urumuri nyakuri, rumurikira umuntu wese uza kuri iyi si. Yari mu isi, kandi isi yabayeho ku bwe, ariko isi irarenga ntiyamumenya. Yaje mu bye, ariko abe ntibamwakira. Nyamara abamwakiriye bose, yabahaye ububasha bwo guhinduka abana b’Imana, abo ni abemera Izina rye. Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. Nuko Jambo yigira umuntu maze abana natwe, kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri. Yohani yabaye umugabo wo guhamya ibimwerekeyeho, maze arangurura ijwi avuga ati «Nguyu Uwo navuze nti ‘Uje ankurikiye, aranduta, kuko yariho mbere yanjye.’» Kandi twese twahawe ku busendere bwe, tugirirwa ubuntu bugeretse ku bundi. Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu. Nta wigeze abona Imana na rimwe; Umwana w’ikinege uba muri Se, ni We wayimenyekanishije.


text:
EPISODE 82 (FINALE): Alide agiye muri coma….Azakunda Bosco, cyangwa azababarira Christian?
Murayigezwaho na www.rubay.rw – Rubay Stories
… Christian baramutambikanye nuko Cyiza ahita aparika imodoka imbere y’urukiko. Yasohotsemo nuko aza imbere ya Alide vuba vuba, gusa ntiyagira icyo avugisha Alide ahubwo yitegereza inshuti ye bajya kuyifunga. Yapfukamye hasi avuza induru akubitagura ingumi ku butaka kubera agahinda. Amarira nayo yanze kumanuka ahubwo yumva agiye guturika neza neza.
Christian yaramubabaje cyane bitavugwa. Ibyari biri kuba byose Alide yarabyitegerezaga ariko ubona akomeye kurusha uko umuntu yari kubyizera. Bosco na Juru nabo bahise bahasesekara nuko bitegereje Alide babona nta marira, nta burakari, nta mujinya, mbese ameze nkaho nta cyabaye. Bose barumiwe nuko babona Alide yikubise hasi. Akimara kwikubita hasi, ubwoba bwahise bubataha nuko Cyiza aba ashyize Alide mu modoka na ba Bosco binjiramo bamujyana kwa muganga.
Cyiza yamujyanye ku bitaro we na Christian bakoragaho nuko asaba bagenzi be kumwitaho cyane. Alide bahise bamwinjiza mu cyumba cy’ubutabazi bwihuse nuko batangira kumwitaho. Hashize nk’isaha umuganga arasohoka nuko bose birukira kumubaza uko umurwayi ameze. Uwo murwayi nta kintu yabasubije ahubwo yahise yongorera cyiza aramubwira ati:
“Uyu murwayi akeneye inzobere ku by’indwara zo mu mutwe kuko njyewe nabonye ashobora no kubagwa udutsi two mu mutwe.”
Cyiza ubwoba bwahise bumwica nuko aba abwiye uwo muganga ati:
“Ngaho se hita uhamagara Rugaba aze vuba nubwo ari muri konje. Uyu murwayi ubona, ni umugore wa Dr Christian urumva rero ubuzima bwe nabwo ni ubwacu.”
Uwo muganga “Reka. Christian se burya ntabwo ari ingaragu? Ubundi se arihe ko ataje?”
Cyiza – “Ibyo yewe wibitindaho ntabwo yabonetse. Nyabuneka hamagara Rugaba vuba ni we nzobere ibitaro bifite muri neurology n’ibijyanye na brain therapy. Gira vuba umuntu ataducika.”
Ubwo uwo muganga yahise asubira mu cyumba Alide arimo nuko ahamagara uwo muganga bitaga Rugaba. Alide yari ameze nk’uwaguye muri coma. Ntiyanyeganyegaga, ntiyumvaga,… muri make yari ameze nk’uwapfuye. Abari basigaye hanze byari byabayobeye. Bibazaga Alide wari ukomeye cyane ndetse no kuva yamenya ko umukunzi we ari we wamwangirije ubuzima, bakibaza ukuntu mu kanya nkako guhumbya yaba agize ikibazo gikomeye gutyo birabayobera. Juru ubwoba bwari bwamurenze. Yagiye ku ruhande ahamagara umuryango wa Alide ababwira ko Alide ari kwa muganga, ko bamugeraho byihuse. Mu gihe Juru yari agiye guhamagara, Bosco yahise abaza Cyiza ati:
“Ese Alide afite ikihe kibazo?”
Cyiza – “Ikibazo Alide afite gikunda kuba ku bantu bafite stress nyinshi. Gusa ntabwo mbizi neza buriya umuganga ugiye kuza niwe uratubwira uko bimeza. Ariko mwumve ko ari ibihe biteye ubwoba.”
Bosco ubwoba bwarushijeho kumutaha nuko hashize umwanya umuryango wa Alide ndetse n’umwana we baba barahasesekaye. Dr Rugaba na we yahise ahasesekara, asuhuza cyiza nuko uwo mwanya ahita yinjira mu cyumba Alide arwariyemo. Yamazemo nk’isaha nuko hashize umwanya aba arasohotse. Abantu bose bari bafite amatsiko yo kumva ikintu ababwira. Byasaga nkaho ijambo ari bubabwire, riba risa nko kongera kubaha ubuzima bundi bushya. Buri muntu wese wari aho, ubuzima bwa Alide bwari ingenzi kuri we. Alide yari umugore wibarutse umwana wa Christian, inshuti magara ya Cyiza. Alide yari umugore wahoze ku mutima wa Bosco kuva mu buto, abandi bose basigaye yari umuryango wabo. Dr Rugaba yahise ababwira ati:
“Nimuhumure. Ntabwo mukwiye guhangayika kuko umurwayi aribuze gukanguka. Ibi byamubayeho, bikunze kugaragara ku muntu ukoresha ubwonko cyane, cyangwa akaba ari wa muntu wapfukiranye amarangamutima ye. Burya amarangamutima tugira arimo, gukunda, kurira, kurakara, kwishima, n’ibindi byinshi, abantu bibagirwa ko ari igice kigize umuntu. Uyu murwayi ameze nkaho ayo marangamutima yayahagaritse mu gihe runaka, akanga kugengwa na yo ahubwo akagerageza kwiremamo amabi kurusha ameza. Icyo mvuga nuko hari umuntu uba usanzwe agira urukundo muri we no kubabarira ariko akihatiriza kwanga ndetse no guhemuka. Ibyo bifite aho bihuriye cyane n’ubwonko. Byose dutekereza, cyangwa byose dutegeka ubwonko gukora, ni amakuru tuba duha ubwonko ndetse ntabwo ari byiza guhatiriza ubwonko kwakira amakuru. Ayo makuru yose anyura mu turemangingo dushinzwe kuyatwara ku bwonko no kuyavanaho twitwa neurons. Uyu murwayi rero yari agiye kugera ku kigero cy’uko tumwe twaturika. Akwiye kuryama igihe kirekire ndetse n’Abaganga baramufasha kuruhuka neza. Igihe akangukira ashobora kuza kurira cyane cyangwa akagerageza gusohora amarangamutima y’ibintu bimuremereye muri we. Icyo nicyo kimukiza nta kindi. We ubwe afite umuti, bitabaye ibyo yanagira ikibazo cyo mu mutwe.”
Muganga yamaze kuvuga atyo ahita agenda. Bosco yatangiye kubona ko Alide yitwaye atyo kugira ngo abone imbaraga zo gufungisha umukunzi we. Bosco yabonye ko kuba Alide yafungishije Christian atari uko yari amwanze ahubwo yemeye gufunga ubuzima bwe igihe gito kugira ngo yihorere. Yabonye ko Alide yakundaga Christian cyane kuko kwiyumvisha ko ugiye gufungisha uwo mwabyaranye nubwo yaba yaraguhemukiye ate ari umwanzuro ukomeye. Mu kuri nubwo Christian yari yarahemutse mu gihe na we atari azi niba azaba umuntu, mu gihe yari yiyahuje ibiyobyabwenge, mu gihe nta bushobozi bwo gushishoza yari afite. Ukuri kuko nyuma Christian wari Boy yahuye na Alide akamukunda bizira uburyarya noneho nyuma akaza gutungurwa no kubona uwo yakunze ari we yahemukiye. Iyo Christian ahita yanga Alide akimara kumenya ko ari we yahemukiye, byari kuba ari ubugwari.
Alide yararyamye cyane ku buryo yamaze amasaha 24 atari yakanguka. Abantu bose ubwoba bwari bwabishe bazi ko yanapfuye. Nyuma yayo masaha, Alide yarakangutse gusa ntiyabona umuntu n’umwe mu cyumba uretse we wenyine. Ikintu cyahise kimugaruka mu mutwe ni amagambo Christian yamubwiye ubwo yari yambitswe amapingu agiye gufungwa. Yahise yibuka ukuntu Christian yamubwiye ko kumufunga nta kintu bimumariye nkuko yahabwa imbabazi na we, yumva atangiye kugira agahinda. Yatangiye kwibuka ukuntu yamenyanye na Christian, ibihe byiza byose bagiye bagirana ndetse n’ukuntu Christian atahwemye gukunda umwana we kandi na Nyina atamwibagiwe. Yibutse ukuntu yamusabye ko bazabana nuko ahita areba ku kiganza abona n’impeta ntayo acyambaye. Yari yayambuye akimara kumenya ko Christian ari we wamwangirije ubuzima.
Alide yatangiye gusa nk’uwicuza impamvu yafungishije Christian gusa akigarura kuko byari bikwiye ko ahanwa. Icyari kimuteye ubwoba cyane, ni ubuzima bwo kujya yibuka ko uwo yafungishije ari uwo babyaranye kandi wamukunze bizira uburarya. Ikindi cyari uko azajya abwira umwana we, mu gihe azajya amubaza aho Papa we ari. Alide nta kintu yari afite cyo gukora muri uwo mwanya. Nta nubwo yari azi ko ari kurira uretse gusa amaze guhindukira akumva itama rikoze ahantu hatose cyane, aho amarira ye yashokaga ajya.
Alide yari ababaye cyane. Yibazaga ukuntu umusore yahaye umutima we ari we waje guhindukamo uwamubereye itangiriro ryo kubaho ubuzima bufite agahinda. Muganga yahise yinjira nuko abona Alide yakangutse ari maso. Muganga yarabanje aramuganiriza gato nuko ahamagara abari hanze baza kumureba. Baraje bose nuko Alide arabitegereza neza arangije aravuga ati:
“Mwana wanjye Baho egera hino.”
Baho yaraje nuko Alide areguka aramuhobera. Yahise yibuka amagambo Christian yamubwiye ajyanywe muri gereza nuko abwira umwana we ati:
“Papa yambwiye ngo nkubwire ko agukunda kandi ko agukunda.”
Abari aho bose barumiwe bumvise ngo Papa wa Baho. Ababyeyi ba Alide ntabwo bari bazi byinshi ku byabaye nuko bahita babaza Juru ibiri kuba. Juru yagiye hanze abasobanurira byose nta kintu asize inyuma, barumirwa. Kuko bari basohotse, Alide yasigaranye na Baho na Bosco nuko asaba Baho kuba asohotse gato. Alide yahise abaza Bosco ati:
“Nshuti urumva umeze ute?”
Bosco – “Biragoye kumenya uko niyumva. Uruhande rumwe ndumva nishimye, urundi ruhande nkumva ndababaye, urundi ruhande nkumva ndi kwicuza, urundi ruhande nkumva mfite amashimwe mu mutima wanjye.”
Alide – ‘Bosco burya agahinda gakabije, biragoye kugira ngo kagaragare inyuma. Ushobora kumbona ukagira ngo ndakomeye, ariko muri njye ndumva nshira, ndumva nshenguka, ndumva ndi gupfa. Ntabwo ndi kubabazwa cyane nuko uwari umukunzi wanjye kandi akaba Papa w’umwana wanjye ari we wampemukiye. Ndi kubabazwa nuko igihe nari kumwanga urwango rwinshi cyandenganye, ubu nkaba namenye ukuri mu gihe ntashobora kumwanga. Mu by’ukuri meze nkawe. Nshimishijwe nuko nabonye ubutabera, mbabajwe nuko uwo nakundaga kandi numvaga ari uw’ahazaza hanjye nisanze ntegetswe kumwanga kandi dufitanye igihango. Ndumva nanjye nicuza kuba ubwo wantereranaga nkagenda, naremereye undi muntu akinjira mu mutima wanjye, kandi ntari namenya uko nyuma y’imyaka 3 ukimfata. Wenda njye ntacyo mfite cyo gushimira Imana ahubwo mfite byinshi byo kuyibaza. Ese ni iki ushimira Imana.”
Bosco – “Ndashima Imana ko wabonye urukundo rwawe ruzima. Bisa nkaho ibyakubayeho byose, wari umugambi w’Imana ndetse no kububakira inkuru muzabwira isi. Ali ahari ntabwo nakuremewe, wenda niyo mpamvu uko ngerageje kugusatira, hagaragara impamvu nyinshi zinjyana kure yawe. Kuruhuka kwawe, ndetse no kwemera ahahise ntugengwe naho, ni igihe bizagufata ngo ubabarire kandi wakire Christian. Nkimara kubona ukuntu ibyanjye nawe Boy yagiye abiba hagati kandi agahora atera intambwe imwe imbere yanjye agusatira kandi we bigaragara ko ntambaraga ashyiramo cyangwa ubushake, byahise binyereka ko twahunga icyo twifuza kubacyo, ariko Imana icyo yaduteganyrje kuba cyo ntaho twagicikira.”
Alide yahise yitsa umutima nuko asubiza Bosco ati:
“Bosco umbabarire. Nyuma yo gusanga ukinkunda kandi nari naremereye undi, byarangoye cyane. Nanjye narinkigukunda gusa meze nkaho hagati yanjye nawe harimo inyanja ngari kandi ntabona uko nyambuka. Ubivuze ukuri, wari kure yanjye. Aho njye nawe twatandukaniye nuko namenye mbere ko uri kure yanjye ibyo bigatuma nakira ko nkwiye gukundana na Christian. Nakinnye no kurya ndahaga, nisanga nakunze Christian cyane. None dore ibimbayeho nyuma. Umbabarire kuba waranyuze muri byinshi ku bwa njye kandi ukavunika wenyine wabuze ugutwaza umutwaro w’urukundo. Dore birangiye umutwaro uwugejeje aho uwujyanye ntabasha kugutwaza.”
Bosco – “Ese ubu urateganya iki?”
Alide – “Nanjye ntabwo mbizi. Ikintu nabonye nuko ntari umunyamahirwe mu rukundo. Ntabwo nzongera gukunda undi muntu mu buzima kandi nta nubwo nzigera nifuza kubaka umuryango muri njye. Nzarera umwana wanjye kandi nige kubabarira Se. Isaha y’Imana nigera, ubwo izansezerera mve kuri iyi Isi.”
Alide yavuye ku gitanda nuko ahobera Bosco noneho hashize umwanya basohoka bari kumwe. Amasaha yaricumye nuko Alide arataha ndetse ajyana n’umuryango we. Yumvaga kuri we ubuzima bugoye, yumvaga nyuma yo gufungisha umukunzi we aryozwa ibyo yakoze, agiye kubaho ubuzima bwo kwicuza no kubabara ariko byari bikwiye. Amezi yabaye menshi nuko Juru akajya aganiriza Alide cyane amubwira ko kugira ngo aruhuke ari uko akwiye kubabarira Se w’umwana we, kandi ko akwiye kubikorera umwana we.
Bosco yariyakiriye ndetse agera aho atangira kwiyumvamo Rachel, kuko burya urukundo ari umwanzuro umuntu afata ndetse akawizereramo.
BAHO arababwira inkuru…
Papa aho yari ari mu buroko yatunguwe no kubona umwaka ushize mu bantu bose bamusuraga hatajemo Mama. Yari azi ko atazigera ababarirwa na Mama, gusa byasaga nkaho mama nawe yari akeneye igihe cyo kwakira ahahise he kugira ngo atumbire ahazaza.
Nyuma y’umwaka Mama yasuye Papa ndetse guhura kwabo byari amarira gusa. Mama icyo gihe yabwiye Papa ati:
“Narakubabariye. Yego wabaye imbarutso yo kubabara mu bukumi bwanjye bwose, ariko wanabaye imbarutso mu kongera kundemamo icyizere cy’ejo hazaza. Witanze byinshi ku bwa njye, nicyo cyanyeretse ko wari waramaramaje kunkunda. Inzozi ababyeyi bawe bari bagufiteho ari zo kuba Dogiteri warazigomwe urazita, urangije uza guhanwa kugira ngo nduhuke. Narakubabariye kandi ndagukunda!”
Icyo gihe Papa yarize amarira menshi muri gereza ndetse yumva yahita acika akaza akadusanga. Yabwiye Mama ati:
“Ndagusezeranya ko nimfungurwa, nzaza nkabafata wowe na Baho tukajya kwiberaho ubuzima buciriritse kandi tukabaho ubuzima busigaye dufite ibyishimo. Nzakwibagiza byose bibi nagukoreye. Kugukunda cyane ndabizi neza ko bizaganza ubuhemu nagukoreye. Nanjye ndagukunda kuva ubu kugeza ku iherezo.”
Nyuma y’imyaka itanu Data yavuye mu buroko nuko tuba umuryango kandi uhamye urangwamo n’urukundo. Kuva Mama yambwira inkuru ye yose, nahise mfata umwanzuro wo kuba ikiraro kizajya gihuza Mama na Papa mu gihe ngihumeka.
Bosco na Rachel baje kubana ndetse bafite abana babiri. Marume Juru ndetse na Linda barabanye nubwo batakoze ubukwe ariko nzi ko bari mu bantu na bo banezerewe. Bagiye gutura mu mahanga. Nyogokuru na sogokuru ndetse na se wabo wa Papa, baje kumenya ukuri kandi barakwakira ndetse ahakenewe imbabazi hose ziratangwa. Papa akimara gufungurwa yahise akora ubukwe na Mama ndetse Nyogokuru atega urugori na sogokuru yambikwa ingofero.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
IHEREZO RYA BYOSE
Nitwa Baho. Byarangoye kugira ngo nshake izina ry’iyi nkuru, nabonye ko nkwiye kuyita izina ryanjye kuko kubaho ari cyo cya mbere kandi akaba ari njye zingiro rya byose. Inkuru yaranze ababyeyi banjye irimo amasomo menshi. Nayivuze mu buryo burambuye ku kigero ishobora kukubera igitabo cyaguhindurira ubuzima. Iyi nkuru ntuyifate nk’inkuru gusa ahubwo uyifate nk’isomo rikwigisha gukunda umaramaje. Niba uri gusoma uyu musozo ndagushimiye. Byerekana ko yakunyuze kandi waryohewe na yo. Ahari ushobora kuba utishimye kuko Mama na Bosco batabanye, ariko ikintu cyose uko tucyifuza siko kigenda. Imana inyuza ibintu mu nzira nyinshi zitandukanye kugira ngo icyo itwifuzaho kigerweho. Ese iyo Mama na Bosco birangira babanye, ntihari kuba hirengagijwe ukuri? Ese Papa yari kubaho ubuzima bw’umwijima kandi yarahaniwe ibyo yakoze kandi akicuza ibyaha yakoze atabizi, agendeye ku rukundo yakundaga Mama? Ese urumva Mama yari kuzigera agira amahoro abona umwana we arerwa n’undi mugabo kandi umugabo we ahari kandi akimukunda? Bosco se we yari kuzigera abona amahoro? Ndakubwira ukuri, amakimbirane nibwo yari kuzavuka, bityo Mama akazapfa atabonye ibyishimo. UMUSOZO. Mwarakoze gukurikirana UMUSEKE, gushyigikira Umwanditsi, dukomeze tubane mu Nkuru Ndende tubategurira n’izindi zizaza
*************************
RUBAY STORIES
Rubay Stories ni ihuriro ry’abanditsi b’inkuru, abasomyi b’inkuru (Narrators), abatunganya inkuru mu majwi (Audio Production) ndetse n’abakora izo nkuru mu mashusho (Film making). Iryo huriro rigamije guteza imbere umuco wo gusoma, ritanga inkuru zibanda ku buzima bwa buri munsi abantu babamo, ubukungu ndetse n’ibindi. Abanditsi ba Rubay Stories kandi, bandika imivugo, indirimbo ndetse na filimi byose bigamije gususurutsa no kwigisha ababikurikira. Rubay Stories yabaye ihuriro ritanga inkuru guhera mu kwa kane 2019 gusa ryashyize imbaraga mu bikorwa byaryo cyane cyane mu iyaduka ry’icyorezo cya Covid-19.
Ryashinzwe nyuma y’ubugenzuzi bwemeje ko abantu bakunda inkuru kandi zahindura byinshi ku buzima bwabo haba mu buryo bwo kuzisoma ndetse no Kuzumva. Rubay Stories isusurutsa abantu ibaha inkuru z’uburyo bwinshi kandi igatuma baticwa n’irungu gusa ifite intego z’uko izo nkuru zahindura ubuzima bwabazisoma n’abazumva kukigero cyiza. Inkuru zitangwa mu ndimi za ENGLISH n’IKINYARWANDA.
Ushaka gukorerwa inkuru yakinwamo film (Scripts) cyangwa gukorerwa filime (Film making) cg gusomerwa mu buryo bwose (Narration services) tugane tugufashe. Uramutse n’ufuza ubufatanye mu buryo bwose kandi twandikire dufatanye.
Email: rubayiza97@gmail.com
Telephone: 0784186339
Website: www.rubay.rw
GUSHIMIRA
Turashimira WWW.UMUSEKE.RW bo bemeye kudufasha kugira ngo inkuru dukora zigere ku bantu benshi bazikeneye. Uruhare rwabo mu kubaka imitima ndetse no guha inama Abasomyi rurakomeye kandi ni urw’agaciro.
NDAGUSHIMIRA KO WAKURIKIRANYE IYI NKURU. IMANA IGUHE UMUGISHA.
UMUSEKE.RW


text:
Kuva muri Gicurasi 2014 kugeza ubu, umwuka si mwiza hagati ya Riderman na M Izzo wahoze ari inshuti ye magara babanye mu byiza no mu bibi. M Izzo yaje kwitandukanya na Riderman nyuma y’uko uyu muraperi yegukanye PGGSS ya 3 yarangiza akarya amafaranga wenyine nyamara yiyibagije uwamufashaga[M Izzo] mu bitaramo byose.
M Izzo amaze gutangaza ko atakiri kumwe na Riderman, bagiye baterana amagambo kenshi mu itangazamakuru.
Muri Werurwe 2015, ibintu byahinduye isura. M Izzo yafashwe n’indwara itazwi ararwara bikomeye, ngo yamererwaga nabi akabura amahwemo ku buryo kuryama mu rugo iwabo i Nyamirambo bitashobokaga nyamara ubwo yafashe urugendo ava i Kigali agana i Musanze yarenze Nyabugogo atangira kuba mutaraga.
Ageze i Musanze yongeye kuba muzima arongera afata umwanzuro wo gusubira i Kigali. Akihakandagiza ikirenge yongeye kumererwa nabi bikomeye. Yafashe umwanzuro wo gusubira mu Mujyi wa Musanze na none ngo agezeyo aba mutaraga.
Nyuma uyu M Izzo yagiye mu itangazamakuru avuga ko yarozwe ndetse mu bashyirwaga mu majwi ko bamuroze Riderman yazaga imbere. Icyo gihe M Izzo ntiyeruraga ngo avuge izina ry’uwamuroze gusa yabivugaga mu mvugo izimije ariko abazi ibye na Riderman bakavumbura ko ari we avuga.
Igihe cyarageze M Izzo asohora indirimbo yise ‘Amakuru’ aho aririmba yikoma inshuti ze zamugiriye nabi hakumvikanamo cyane Riderman bahoze ari inshuti magara ariko akamuroga.
Muri iyi ndirimbo Izzo aririmbamo amagambo asigura ibye na Riderman, ati "mu nkuru nyinshi ziri kuvugwa hano i Kigali, hari umujama umwe ngo wandiriye imihari (umfitiye ishyari), ngo ankure ku birayi anshyire ku bugari, kubaho mu buzima bwa gisani ni hatari(ubuzima bwa gihanzi buragoye)[…]taranigwa agaramye agira ngo ijuru riri hafi, ushaka kukurangiza (kukwica) nguwo akuri hafi, target (ashaka kukurasa) mu mutwe, imyambi muri logo (ikirango cy’Ibisumizi kirimo umwambi n’umuheto), yibagirwa igihango twagiranye i Busogo (iwabo wa M Izzo, aho yakundaga kujyana na Riderman).”
Nubwo nta zina "Riderman” umuraperi M Izzo yeruye ngo aririmbe muri iyi ndirimbo avugira mu migani ko yakomeje kugenda inyuma ya Riderman amwizera nk’inshuti magara, ariko ko "umwanzi mubi ava mu nshuti zawe magara”.
Hejuru y’aya magambo yose no kuba Riderman ashinjwa uburozi, we yahisemo kwiyandikisha ku mubiri amagambo yo muri Bibiliya ahinyuza iby’inshuti ze zimuvugaho.
Riderman utarakundaga kwishyiraho ibishushanyo ku mubiri, yiyandikishije ku kuboko kw’iburyo amagambo ya Yobu, umutwe wa 12 Ahagira hati “Maze Yobu arasubiza ati [Boshye ari mwe bantu gusa, kandi ubwenge buzabapfana. Ariko nanjye nzi ubwenge ntimubundusha. Ese ibyo hari utabizi? Meze nk’ushengurwa n’umuturanyi we ari njye watabazaga…]”
Riderman uhakana yivuye inyuma iby’uburozi M Izzo amushinja , amaze kwiyandikaho iyi mirongo ya Bibiliya, yabisangije abamukurikira kuri Instagram, anasobanura ko agamije kubwira inshuti ze zose z’amafuti.
Si ubwa mbere Riderman avugwa mu bibazo by’amarozi dore ko mu mwaka wa 2013 ubwo yahataniraga PGGSS nabwo yavuzwe mu itangazamakuru ko afitanye ibibazo na Safi na bwo icyo gihe bapfaga amarozi. Safi [Urban boyz] ngo yahaye Riderman igiceri cya 50 undi arakibika ageze ku rubyiniro kuririmba biranga. Nyuma byavuzwe ko icyo giceri cyari kiroze.
Riderman kandi aza mu bahanzi nyarwanda bagiye bashyirwa mu majwi na Dj Bob yemeza ko uyu muraperi akorana n’umupfumukazi witwa Mama Queen ndetse ngo Ibisumizi bikorana n’imyuka mibi.
Igihe cyose iyo Riderman abivuzweho, ahita avuga ko ari ‘umukristu wemera Imana udashobora gukorera shitani’ ariko ntibikuraho ko akomeza gushyirwa mu majwi.


text:
Ikibazo
Umwuka Wera ni iki?
Igisubizo
Hari ibitekerezo byinshi bipfuye bivuga ku bintu biranga Umwuka Wera. Bamwe bafata Umwuka Wera nk'imbaraga z'umwuka. Abandi bafata Umwuka Wera nk'imbaraga zidasanzwe Imana igenera abigishwa ba Kristo. Bibiliya ivuga iki ku byerekeye ibiranga Umwuka Wera? Ikintu cyonyine Bibiliya ivuga n'uko Umwuka Wera ari Imana. Ikindi Bibiliya itubwira n'uko Umwuka Wera nawe ari Imana, ukaba n'ikiremwa gifite ubwenge, amarangamutima, n'ubushobozi.
Kuba Umwuka Wera ari Imana, bigaragazwa n'Ibyanditswe Byera, harimo Ibyakozwe n'Intumwa 5:3-4. Muri uyu murongo, Petero ahinyuza Ananiya amubaza impamvu yabeshye Umwuka Wera kandi anamumenyesha ko atabeshye 'abantu gusa ahubwo ko yabeshye n'Imana.' Birumvikana ko kubeshya Umwuka Wera ari ukubeshya Imana. Kandi tugomba kumenya ko Umwuka Wera ari Imana kubera ko Ufite ibiranga Imana. Urugero: ububasha bw'Imana bwo kubera hose icyarimwe, bugaragazwa muri Zaburi 139:7-8, 'Ndahungira Umwuka wawe he? Ndahungira mu maso hawe he? Nazamuka nkajya mu ijuru uri yo; Nasasa uburiri bwanjye ikuzimu uri yo.' Ndetse no mu 1 Abakorinto 2:10-11, dusangamo ibiranga ububasha bw'Umwuka Wera bwo kumenya byose. 'Ariko Imana yabiduhishurije Umwuka wayo, kuko Umwuka arondora byose ndetse n'amayoberane y'Imana. Mbese mu bantu ni nde wamenya ibyo undi atekereza, keretse Umwuka wa wa wundi umurimo? N'iby'Imana ni ko biri, ntawabimenya keretse Umwuka wayo.'
Tugomba kumenya ko Umwuka Wera, mu by'ukuri, nawo ari Imana, kuko afite ubwenge, amarangamutima, n'ubushobozi. Umwuka Wera aratekereza kandi akanamenya ibintu (1 Abakorinto 2:10). Umwuka Wera ashobora kugira agahinda (Abefeso 4:30). Umwuka aradusabira (Abaroma 8:26-27). Afata ibyemezo uko ashaka (1 Abakorinto 12:7-11). Umwuka Wera ni Imana, Imana ya gatatu mu Butatu Bwera. Nkuko Imana ibigenza, Umwuka Wera ashobora, mu by'ukuri, gukora umurimo we nk'Umufasha n'Umujyanana, nkuko Yesu yabasezeranije ko ari cyo azakora (Yohana 14:16, 26, 15:26).
English
Umwuka Wera ni iki?


text:
Ruhango: Abayobozi biyemeje kuzenguruka akarere basaba abaturage kubisanzuraho
Ubuyobozi bw’Akarere ka Ruhango burasaba abaturage kwisanzura ku bayobozi, kugira ngo hirindwe urugomo n’andi mahane ashobora kwaduka igihe umuturage atahawe serivisi inoze.
Umuyobozi w’Akarere ka Ruhango, Habarurema Valens, avuga ko nyuma yo kwicarana n’inzego zibishinzwe zirimo iz’umutekano, ubugenzacyaha n’abayobozi b’inzego z’ibanze biyemeje guhurira muri komite ishinzwe kurwanya ruswa n’akarengane, hakaba hafashwe umwanzuro wo kwegera abaturage bakabashishikariza kwisanzura ku bayobozi kugira ngo babagezeho ibibazo byabo.
Avuga ko ibyo bigamije kurinda abaturage kuba batangira gushaka inzira bikemuriramo ibibazo birimo nk’urugomo cyangwa gutanga ruswa, bikaba bikuruye gutyo ibyaha mu gihe ibibazo bye byagakemutse mbere.
Agira ati “Turifuza ko umuturage yakirwa kandi agasubirizwa ku gihe ikibazo cye kigakemuka ako kanya, cyangwa bitaba ako kanya mugahana gahunda y’igihe uzagikemurira, ibyo bizatuma umuturage yumva ko umukerereje nta kintu umukeneyeho, guhera ku karere kugeza ku Isibo”.
Yongeraho ati “Twiyemeje kuzenguruka akarere kose twibutsa abaturage ko nta n’umwe ukwiye kurengana, kwimwa serivisi, kwakwa ruswa no gutanga amakuru aho ivugwa. ibyo turifuza ko bisakara ku baturage kugira ngo bajye bisanzura ku bayobozi aho kugira ngo ugize ikibazo kizamuviremo urugomo cyangwa andi makosa, kandi umuturage afite uburenganira ku byo akeneye ku muyobozi byose”.
Abaturage baravuga iki kuri ruswa n’akarengane bakorerwa
Munyensanga Samuel avuga ko n’ubwo ruswa itangwa, hari igihe umuntu atarenganurwa uko yabyifuzaga kuko hari n’abazitanga bagafatwa bagahanwa nyamara bagakwiye kwegera abayobozi bakabakemurira ibibazo.
Agira ati “Utanga ruswa bakagufata bakagukatira imyaka itanu ibyo wateganyaga gukora bikadindira kubera gufungwa, ubukungu bwawe, ubw’Igihugu n’urugo rwawe bigasubira inyuma. Iyo utafashwe nabwo wumva uzahora utanga ruswa bikitwa nko kwisanzura kandi nyamara uba wiyica mu mutwe, nabwo ugakomeza guhomba”.
Agira inama bagenzi be kureka gutanga ruswa kuko ubwa mbere n’ubwa kabiri ushobora kuyitanga koko ariko bikazarangira ufashwe, na ho ruswa ivugwa mu nzego z’ibanze ngo biterwa n’imyumvire ku baturage igihe batasobanuriwe igihe cyo gutanga serivisi mu kazi kenshi.
Agira ati “Natwe dukwiye guhindura imyumvire ntitwumve ko igihe cyose umuyobozi akubwiye ngo uzagaruke ejo ubwo aba akwatse ruswa, na bo bemerewe gukorera hanze y’ibiro ni yo mpamvu dukwiye kujya twemera gutegereza igihe bibaye ngombwa”.
Hagenimana Joseph avuga ko kuba abaturage bagitanga ruswa babifata nko koroherezwa serivisi nyamara inyuma yayo hihishe ibyago birimo no gufungwa, agasaba abandi kwihagararaho bakirinda gutanga ruswa.
Agira ati “Ni byo bibaho ko hari igihe ukeneye serivisi asabwa kugira icyo atanga ngo afashwe koroherezwa, kuri serivisi na we azi ko ari ubuntu, ariko dukwiye gutandukana no gutanga ruswa”.
Akarere ka Ruhango kabashije gushyira mu ngiro ibyo kiyemeje, kaba gakuyeho iby’abaturage baherutse kugaragariza Urwego rw’Igihugu rw’Ubugenzacyaha (RIB), bavuga ko bikigoye kurega umuntu wishoboye, kuko ubuyobozi bumushyigikira cyangwa umuturage yagera mu nzego zishinzwe kumurenganura akaba ari zo zimurenganya, zimwaka ruswa ku cyiswe ‘ngukubite nkugure’.
Ibitekerezo ( 3 )
Nibyo byiza rwose kwegera abaturage,bakabwirwa ko bamerewe guhabwa serivisi yose bakeneye nta ikiguzi,muri ya intego y, Igihugu y,Umuturage ku Isonga,kugira umuturage ushoboye,utekanye kdi wubakitse.Abanya Ruhango mwakoze cyane,ikindi mu imikorere n,imikoranire myiza igamije ubufatanye,muzagera kuri byinshi byiza.


text:
Mu mibanire y’abakundana cyangwa abashaka abankunzi hari ibintu bigomba kwitabwaho cyane kugirango urukundo rurambe, icyibanze rero muri byose ni ukumenya igishimisha umukunzi wawe ukanamenya icyo yanga.Ni muri urwo rwego rero uyu munsi twabateguriye ibintu by’ingenzi umukobwa agomba kumenya ku bahungu bityo bikaba byamufasha kumenya uko yitwara. Abahungu namwe murahishiwe kuko turimo kubategurira iby’ingenzi umuhungu agomba kumenya ku bakobwa.
•Abahungu benshi ntibakunda abakobwa banini
•Abahungu bakunda abakobwa bafite imisatsi miremire
•Niba ubajije umuhungu ikibazo udashakira igisubizo menya ko azaguha igisubizo utifuzaga kumva
•Hari igihe umuhungu aba atagutekerezaho- ugomba kubana na byo
•Ntukabaze umuhungu ibyo arimo gutekereza ashobora ashobora kubifata nabi
•Abahungu bakunda imikino ngororangingo, ntukayimubuze
•Ntibamenya kugura ibintu mu iduka
•Bashimishwa n’icyo wambaye cyose
•Jya ugira imyenda n’inkweto byinshi
•Abahungu ntibakunda umukobwa wiriza, batekereza ko ari ukwigiza nkana
•Umuhungu atekereza ko iyo uvuze ko musaza wawe ari ikigoryi, inshuti y’umuhungu wahoranye akaba ari ikigoryi, na so ashobora kuba ari ikigoryi, n’uwo muhungu akaba ari ikigoryi.
•Bwira umuhungu icyo ushaka, kwipfusha ntago abikunda.
•Umuhungu ashobora kwibagirwa anniversaire yawe, yishyireho akamenyetso ku ndangaminsi(calendrier).
•Ntukamubeshye ko agushimisha, igishimisha umuhungu ni ukumenya ko yabikoze nabi kugira ngo yikosore
•Umuhungu ntiyifuza ko umukobwa yazamura iby’amakosa yakozwe mu mezi cyangwa imyaka ishize
•Uwigize agatebo ayora ivu-Iheshe agaciro imbere y’umuhungu
•Reka yirebere ku bandi bakobwa, none se yabwirwa n’iki ko uri Ikibasumba
•Agahararo karashira haguma urukundo
•Ntukamubwire ko abakobwa bambaye ubusa bo mu binyamakuru atari beza, kuko aba abareba nyine uba ubaza amenyo y’inkoko ureba umunwa!!
Bakobwa rero nababwira iki ahasigaye ni ahanyu kugirango munezeze abakunzi banyu kuko mumaze kumenya ibyo bakunda, ese hari icyo wumva kitavuzwe haruguru? Gisangize abasomyi bacu maze turusheho kungurana ibitekerezo.
Inkuru dukesha Umuseke.com


text:
Umugabo wo mugihugu cya Afurika y’epfo, muri Durban, yabenze umugore we nyuma y’iminsi ibiri bakoze ubukwe.
Uyu mugabo n’uyu mugore bakoze ubukwe, taliki 5 Ugushyingo 2019, taliki 9 uyu mugabo yari yamaze kwaka gatanya.
Lindo Mcovu, akimara gukora ubukwe na Pitovu, bari bamaranye imayaka itatu bakundana, nyuma y’ubukwe bahise bajya mu kwezi kwa buki mukirwa cya Zanzibar, aha niho umugabo yavuye amaze gufata icyemezo cyo kwaka gatanya.
Uyu mugabo yavuzeko icyatumye atandukana n’umugore we bari bamaranye iminsi itatu bakoze ubukwe ngo ni uko yasanze afite isura itandukanye niyo yamubonanaga ku mafoto, bityo rero ngo ntiyabashije kwihanganira kubana n’umugore utandukanye nuwo yashakaga.
Lindo avugako yabonye umugore we avuye mu mazi ubwo bari muri pisine, abonye ukwasa aratungurwa cyane ati “Nabanje gukebaguza ngo ndebe niba umugore uje ansanga niba ari wawundi twararanye, ntakubeshye pe naramuyobewe, yasaga nabi cyane, noneho kubera yari arwaye n’ibintu by’ibiheri mu maso yari yabaye mubi bishoboka”
Akomeza avugako kuva ako kanya yahise agenda afata bimwe mubyo yari yitwaje aho bari baraye, asiga umugore Zanzibar, ari nabwo yatashye agahita yaka gatanya.


text:
Canada :Ubuhanzi bwatumye Jean Paul Samputu na Donat Nyabyenda bisubiza ubunyarwanda
Nyuma yo gukorana imyaka myinshi mu Rwanda ndetse no mu mahanga abahanzi Jean Paul Samputu na mugenzi we Donat Nyabyenda bongeye guhurira mu mahanga mu kiganiro aho bemeje bombi ko amateka yari yaratumye batakaza ubunyarwanda ariko ubu bose bahujwe no kuba ari abanyarwanda.
Ku ruhande rumwe, Jean Paul Samputu atangira avuga uburyo mu rugendo rwe rw’ ubuhanzi yagiye ahura n’ abantu batandukanye biganjemo Abatwa {abo mu Rwanda bita Abasigajwe inyuma n’ amateka,…}.
Ku ikubitiro Samputu yahuye na Munyabagisha amukundisha injyana gakondo ndetse aza no kumenyana n’ umuhanzi w’ umusangwabutaka witwa Karinganire arushaho kumukundisha INTWATWA.
Akomeza ashimangira kandi uburyo yakomeje kwiyegereza Abasigajwe inyuma n’ amateka mu buzima bwe bwa muzika ndetse akanabatumira no mu manama yagutse ku muco wo kubabarira yagiye ategura mu Rwanda no mu bitaramo yagiriye hirya no hino mu mahanga.
Ku rundi ruhande, muri iki kiganiro Donat Nyabyenda wamenyekanye cyane ubwo yahamirizaga mu Itorero ry’ Igihugu(Urukerereza) yatangiye atangaza ko yabarizwaga mu BATWA akurira mu Rukari aho avuga ko yabanye n’ abanyarwanda bose (Abahutu , Abatutsi, Abatwa).
Agira ati” Kubana n’ ingeli zose z’ abanyarwanda byaramfashije cyane kuko nibyo byatumye ndushaho kwiyumvamo igihugu n’ umuco wacyo ndibuka ko ibyo byatumye mpumuka ntangira no gukoresha ubwenge bwanjye nahawe n’ Imana ».
Igice kinini cy’ iki kiganiro umuhanzi Samputu agaragaza agaciro k’ umuco nyarwanda gakondo na muzika agendeye ku buhanga yavomye mu NTWATWA akanabyubahira ba nyir’ ubwite(Abasangwabutaka) mu rukundo rwinshi nk’ uko bamwe mubo yagiye akorana nabo babihamya ariko na mugenzi we Nyabyenda ashimangira ku agaciro abo bitwa Abatwa we yita ABATWARE bafite.
Ati” Nta Mutwa wahemuka kuko turi abanyir’ igihugu nk’ uko bizwi turi Abasangwabutaka nemera ko muri twebwe uzahemuka azaba atatiriye igihango kandi na none icyo nemera ni uko twese turi abanyarwanda icyo ubwacyo kirusha byose kandi tugomba kugisigasira tugahana amahoro ndetse tukubahana tunubahiriza uburenganzira bwa muntu.”
Gaston Rwaka


text:
Trending
Abantu benshi bumva ko gusubizwa amasengesho yabo ari uguhabwa ibyo basengeye. Iyo batabonye ibyo basabye, ubwo isengesho ryabo ntiriba ’ryashubijwe’. Ariko ibi ni ukutumva gusenga neza. Imana isubiza buri sengesho riyerekejweho. Rimwe na rimwe Imana isubiza ’oya’ cyangwa ’ba utegereje’. Imana idusezeranya gusubiza amasengesho yacu iyo dusabye ibijyanye n’ubushake bwayo. ’Kandi iki ni cyo kidutera gutinyuka imbere ye : ni uko atwumva iyo dusabye ikintu nk’uko ashaka, kandi ubwo tuzi ko yumva icyo dusabye cyose, tuzi n’uko duhawe ibyo tumusabye.’ (1 Yohana 5:14-15).
Bivuga iki ’gusaba nk’uko Imana ishaka’ ? Gusaba ibijyanye n’ubushake bw’Imana ni ugusaba ibihesha Imana icyubahiro cyangwa gusaba ibyo Bibiliya yerura ko ari ubushake bw’Imana. Iyo dusabye ibidahesha Imana icyubahiro cyangwa bitajyanye n’ubushake bwayo mu buzima bwayo, ntabwo Imana ibiduha. Nonese ni gute twamenya ubushake bw’Imana ? Yo ubwayo idusezeranya ubwenge iyo tubusabye. Yakobo 1:5 ivuga yuko : ’ariko niba hariho umuntu muri mwe ubuze ubwenge, abusabe Imana iha abantu bose itimana, itishāma kandi azabuhabwa’. 1 Abatesalonike 5:12-14 hatubwira byinshi biri mu bushake bw’Imana. Uko tugenda dusobanukirwa ijambo ry’Imana kurushaho, ni nako tuzagenda tumenya kurushaho ibyo tugomba gusengera (Yohana 15:7). Uko tugenda twumva neza icyo tugomba gusengera, ni nako tuzarushaho kubona Imana idusubiza ’yego’.
Nta gihe kinini gishize humvikanye umugore wavugaga ko yakoranye ubucuruzi bw’amabuye y’agaciro n’abantu barimo Umushumba w’Itorero Zion Temple, Apôtre Dr Paul Gitwaza, ariko akamburwa agera kuri...
Umuhanzi Israel Mbonyi kuri uyu wa gatatu dusoje yakoze igitaramo cyitabiriwe n’abantu bari bafite ubutumire gusa. Iki gitaramo cyabaye mu masaha y’umugoroba kibera mu Karere ka Gasabo mu umurenge...
Umuhanzikazi Rhynie Simons wo mu gihugu cya Ghana, yatangaje ko imyambarire ye n’imiterere ye, byatumye akururira abantu benshi kuza mu murimo w’Imana. Ibi yabitangaje mu kiganiro yagiranye...
Umuhanzi w’indirimbo zo kuramya no guhimbaza Imana, Uwiringiyimana Theogene wamamaye nka Theo Bosebabireba, yasabye imbabazi umugore we ku bwo kuba yaramuhemukiye akazana undi mugore mu nzu...


text:
Ni koko Abaturage nibo bafite urufunguzo rw’impinduka mu Rwanda. Paul Kagame n’agatsiko ayoboye bameze nk’uwo munyagitugu uhagaze ku rubaho narwo ruhagaritswe na rubanda. Uko byamera kose umuturage navuga “NO” nta kizatubuza gukoresha ya mvugo y’abakuru ngo “agahuru k’imbwa karahiye”!
Twanze gukomeza kuba abacakara
Niba Paul Kagame akomeje gukoresha inzego z’iterabwoba ngo zihatire abantu guhindura itegekonshinga kugira ngo abashe kuba perezida ubuziraherezo, bizaba bisobanuye ko yarangije gufata icyemezo cyo gukomeza gutegekesha igitugu n’iterabwoba. Azaba yerekanye ko amarira y’abo yagize impfubyi n’abapfakazi ntacyo amubwiye. Tuzaba tumenye neza ko akaga k’abamaze imyaka irenga 20 bafungiye icyaha Paul Kagame n’Agatsiko ke bakoze kagikomeza. Bizaba bigaragaye ko Agatsiko katiteguye koroshya ingoyi kazirikishije Abenegihugu, ndetse ahubwo ko kiteguye kuyikaza kurushaho. Bizaba bigaragaye ko Paul Kagame afata Abanyarwanda nk’ « IBIGORYI, AMASAZI, IBIKERI, UMWANDA, IBIGARASHA BICITSE, IMBURAMUKORO… nk’uko n’ubundi adahwema kubivugira mu mbwirwaruhame !
Icyo gihe Abanyarwanda bazaba bageze mu mayira abiri : Bazahitamo ubwingenge cyangwa bahitemo inzira yo kuba abacakara bidasubirwaho. Nibicecekera ntibagire icyo bakora, bazaba bahisemo guhamba uburenganzira bwose bw’abenegihugu maze basinyire kuba ingaruzwamuheto izuba riva, bature mu gihugu cy’abo nk’aho ari Abanyamahanga cyangwa Abajyanwabunyago. Bazakora, Agatsiko karye ; abana babo bicwe n’inzara, Agatsiko kamena ibiryo kubera umurengwe. Guhera ubwo Paul Kagame n’Agatsiko ke bazaba bafunguriye ABARWANASHYAKA bashaka ko ibintu bihinduka inzira yo kwerekana icyo bahisemo : Ni INZIRA Y’IMYIGARGAMBYO IDAHUTAZA. Bazahaguruka batobore bavuge ko banze kubaho batariho, ko barambiwe iyicwarubozo Agatsiko kadahwema kubakorera, ko bashaka UBWIGENGE, ko Agatsiko nikadahindura imvugo n’ingiro, biteguye GUHANGANA nako. Koko rero « la résistance contre l’oppression », ni uburenganzira umuntu wese avukana. Nta munyarwanda wavukiye kuba umucakara no gukomeza kubaho nk’imfungwa mu gihugu cye cyitwa ko cyigenga. Amahanga azabyumva bwangu, amaso y’isi yose yerekezwe mu Rwanda.
Ibitekerezo-shingiro biyobora imyigaragambyo
Imyigaragambyo idahutaza iyoborwa n’ibitekerezo-shingiro ( principes) bibiri :
- Kwanga gutiza umurindi umugizi wa nabi (le principe de la non-coopération)
Umunyagitugu nta yandi maboko agira uretse ayo abaturage atoteza bamutiza. Abaturage ni bo ubwabo batiza umunyagitugu ikiboko abakubitisha, bakamuha n’amafaranga agura amasasu akoresha abarasa. Agatsiko kayoboye Urwanda nta zindi ngufu na mba kagira abaturage baramutse bafashe umugambi wo kwanga kugira uruhare mu byemezo gafata birenganya rubanda. None se abo Agatsiko gakoresha mu kurasa ababyeyi, si abana babo ? Abo Agatsiko gakoresha baca imanza zirenganya abacu, si abagore n’abagabo bacu ? Abo Agatsiko gakoresha bambura abaturage amasambu yabo n’imitungo yabo, si abaturanyi bacu ? Iyo Agatsiko kibereye mu maraha, kabyina mu tubari, gatembera mu mahanga, si twe dukora akazi kose ko kubaka igihugu no gushaka amafaranga Agatsiko kazarihira abana bako mu mashuri yo mu Bulayi, nyamara abacu ntibashobore gufashwa ngo bige kaminuza ?
Ibyo byose bisobanura iki ? Abaturage baramutse banze gutanga umuganda wabo ngo Leta mpotozi ikunde ihirime, babigeraho mu minsi itarenze 30, bitagombeye imirwano ivusha amaraso !
- Kwiyemeza gusuzugura ibyemezo bya Leta irenganya abaturage bayo (le principe de la désobéissance civile).
Burya rero Leta igira ireme ari uko abaturage bayemera bikabatera kuyumvira. Leta nayo iba ifite inshingano y’ibanze yo gutabara abaturage no kubarindira umutekano (schéma protection-obéissance). Iyo Leta nk’iyobora Urwanda guhera mu 1994 itagishoboye kurengera abaturage ahubwo akaba ariyo ihungabanya umutekano wabo, ikabafungira ubusa, ikabambura ibyabo, ikabicira ubusa,…iba igomba kuvaho kuko abaturage baba batakiyifitiye icyizere ndetse bakaba bashobora kurekera aho kuyumvira. Icyo gihe icyitwaga Leta kiba gihinduye isura, kiba kibaye Agaco k’abajura n’abicanyi. Abaturage bahinduka nk’intama ziragiwe n’ikirura, cyica iyo gishatse n’igihe kibishakiye ! Abo baturage baba bateye agahinda : iyo umaze kubona neza ko uwakakuvugiye, uwakakurengeye ,uwakagutabaye agaruka akaba ariwe ukurenganya, uguterera ku ngoyi, ugutabika ; uwakaguhumurije akaba ari we ugutera ubwoba, wabyitwaramo ute ? Biteye agahinda gusa. Nyamara niho Urwanda rugeze. Abenegihugu nibadahaguruka ngo bo ubwabo birwaneho, ibyabo bizaba birangiye, kandi bazaba bizize. None se uwiyishe araririrwa ?
Dore bimwe mu bikorwa abaturage bashobora gukora kugira ngo bereke Leta ko nitarekera aho kubarenganya, bazahaguruka bakayikuraho.
Imyigaragambyo izabera mu migi no mu cyaro
1.Urugendo rutuje (marche pacifique).
Ubusanzwe urugendo nk’uru rubera mu migi minini aho abanyamakuru bashobora gukurikirana ibiri gukorwa kandi bagafata n’amafoto bereka amahanga. Umwihariko wo mu Rwanda ni uko uru rugendo rutazabera mu mugi wa Kigali gusa. Ruzabera mu mirenge yose kuko ikibazo cy’Ubutegetsi bwa Paul kagame n’Agatsiko ke bubangamiye Abanyarwanda bushinze imizi iwacu mu murenge. Benshi mu baturage b’i Rwanda ntibarabona Kagame mu maso, ntibazi n’amazina y’abagize Agatsiko kabatagangaje gakorera i Kigali. Nyamara hari icyo bazi : bazi neza amazina y’abakorera Agatsiko ku murenge wabo. Aha hari ibanga rya politiki rikomeye.
Agatsiko mu mikorere yako, kaba muri buri minisiteri n’ibigo bya Leta, mu ngabo z’igihugu, no mu zindi nzego zose z’ubuzima bw’igihugu. Gakorera ku Ntara no ku Karere. By’umwihariko, Agatsiko kegerejwe abaturage, ku Murenge. Usanga naho hari abantu batarenze 8, bashinzwe gushyira mu bikorwa ibyo Agatsiko kari i Kigali kabategetse byose bigamije kurenganya abaturage. Mu by’ukuri abo bantu 8 bo ku Murenge nibo baboshye abaturage bidasubirwaho kuko baba bazi buri muturage wese mu izina rye.
Ni iki cyerekana umuntu uri mu gatsiko ko ku Murenge ?
*Ni wawundi utanga amakuru y’ibyabaye byose mu murenge ndetse akajya yongeramo n’amakabyankuru no kubeshyera abaturage kugira ngo ashimwe n’Agatsiko ko akora neza.
*Ni wawundi wabwiraga inteko y’urukiko Gacaca icyemezo kigomba gufatwa, kitagize aho gihuriye n’amategeko ahubwo kigamije kurenganya umuturage nk’uko Agatsiko gakuru kaba kabyifuza.
*Ni wawundi abaturage bose batinya ko ashobora kubafatira ibyemezo bagafungwa batagira icyaha.
*Ni wa wundi ushinzwe kubaca amafaranga y’umusanzu wa FPR, ay’ikigega Agaciro…akabyongeramo ubukana bwinshi atitaye ku marira y’umuturage waraye inzara.
*Ni wawundi abaturage bazi neza ko ari we “l’homme fort” (igikonyozi) wo mu Murenge, wikorera ibyo yishakiye, abaturage bakamugenera amakoro n’inyoroshyo z’amoko menshi kugira ngo barebe ko bwacya kabiri, ubutegetsi bw’Agatsiko ntibugire icyo bumutwara kabone n’aho yakwica umuturage amuhora ubusa.
Bene abo turabazi neza, mu mazina yabo bwite. Abo rero nibo MWANZI nyakuri w’Abenegihugu ku rwego rw’Umurenge. Abo nibo ba mbere tuzahangana nabo nibiba ngombwa. Ariko mbere yo kubahangara, tuzabanza dutinyuke tubabwire ko igihe kigeze cyo gushyira mu bikorwa ziriya ngingo 12 zigamije kuzahura igihugu no gusubiza inyabutatu nyarwanda icyizere cyo kubaho tubanye mu mahoro.
Abaturage bazahurira ahantu bumvikanyeho maze bakore urugendo rugana ku biro by’Umurenge wabo. Bazitwaza ibyapa byanditseho ko badashaka guhora baragijwe imbunda nk’ibisimba, ko banze ko itegekonshinga rihindurwa hagamijwe inyungu z’umuntu mwe gusa, ko banze ko Agatsiko gakomeza gusahura umutungo w’igihugu konyine, ko bamaganye ifungwa ry’abanyaporiki batavuga rumwe n’Agatsiko… mbese byamagana akarengane bagirirwa n’icyifuzo bafite cyo kubaka igihugu cy’amahoro.
- Sit’in
Abaturage bazahurira imbere y’ibiro by’Umurenge wabo ku isaha bumvikanyeho. Bazahicara maze babuze abakozi b’umurenge kwinjira mu biro. Umunsi nuca ikibu, abaturage bazataha, nibucya bongere bagaruke mu gitondo…. bityo bityo kugeza igihe Paul Kagame n’Agatsiko ke bazaba biyemeje kwemera inzira y’impinduramatwara itavusha andi maraso.
Guhagarika akazi
- Kwanga kujya ku mirimo itiza Leta y’Agatsiko umurindi
(1)Abarimu bazahagarika gusubira mu ishuri kwigisha
Akarengane abarimu bagirirwa n’Agatsiko gateye isoni. Nibo bakozi basabwa kwitangira umurimo wabo amasaha 20 kuri 24, nyamara bagasuzugurwa, bakimwa ibikoresho n’imfashanyigisho, bagahembwa intica ntikize. Nyamara Abamotsi b’Agatsiko batagize icyo bamariye rubanda bagahembwa amamiliyoni buri kwezi. Abarimu bagomba kugira uruhare rugaragara mu mpinduramatwara dutegereje. Barajijutse, babona neza akarengane kariho. Nibo bagomba gufata iyambere mu guhumura amaso y’abandi benegihugu. Bahagaritse kwigisha iminsi 30 gusa, atari uko banze kurera abana b’igihugu, ahubwo ari uko bagamije kubaraga Urwanda ruzira akarengane n’umwiryane, Leta y’Agatsiko yaba yacyuye igihe ! Ni ngombwa rwose ko abarimu bumva ko bafite izi ngufu zirusha ubumara umuriro w’ibifaru bya Paul kagame n’Agatsiko ke.
(2) Abacuruzi bazafunga amangazini yabo, amasoko ntareme
Igishishikaza Paul Kagame n’Agatsiko ke mbere ya byose ni amafaranga binjiza ku makonti yabo buri munsi. Turetse kwitabira amasoko iminsi 30 gusa, agatsiko twaba tugashegeshe kuko byaba bigaragara ko ubuzima bwahagaze mu gihugu. Amahanga yamenya ko mu Rwanda hari ikibazo gikomeye koko, akadufasha kubona igisubizo cy’Agatsiko kigize indakoreka.
(3)Abatwara abagenzi bazahagarika akazi
Ngaho nawe tekereza iminota ibiri gusa uko igihugu cyaba cyifashe, taxi zose, bisi zose … ziramutse zihagaritse kugenda iminsi 8 yonyine ! Amasosiyete y’Agatsiko atwara abagenzi yahomba, ubuzima bwagahagarara, ubugome n’amanyanga by’Agatsiko bikaba bigiye ahabona !
Bene ibi bikorwa n’ibindi nka byo (urugero : nk’ubu twanze kongera kugura amazi yitwa Inyange kuko ari ubucuruzi bukiza Agatsiko gusa !) byose ni intangiriro nziza yo gukemura ibibazo amaraso atamenetse. Gusa ibyo byose bisaba ko abenegihugu bumva impamvu twagomba kugira ibyo twigomwa, nko kwigora tukagenda n’amaguru iminsi mike, imodoka zabo tukazireka ; nko kwemera kudahembwa ukwezi kumwe ariko nyuma tukazagenerwa umushara ukwiye ; kwemera kudacuruza icyumweru kimwe ariko ubutaha tukazafungura amangazini yacu Rwanda Revenue (Rwange uruvemo) itakiduhagaze hejuru, n’ibindi. Biradusaba twese abenegihugu kureba kure, « ntawe usarura icyo atabibye », kandi ngo « ushaka inka aryama nkazo ». Hatagize abemera kwitanga, ntacyo twageraho gifite agaciro kandi kikazakagilrira n’abana bacu mu myaka iri imbere.
Agatsiko kazabyitwaramo gate ?
Abanyarwanda nibahagurukira kwerekana ko barambiwe politiki mpotozi ya Kagame, Agatsiko kazahitamo imwe muri izi nzira 2 zikurikira :
(1) Paul Kagame n’Agatsiko ke bazicara batekereze, bagishe umutima inama, maze bacishe make bemere impinduka mu gihugu. Bazabona neza ko babifitemo inyungu nyinshi nko kubabarirwa ibyaha bikomeye bakoreye Abanyarwanda no kudakurikiranwa n’inkiko. Nibahitamo iyo nzira, bizaba ari mahire. Urwanda ruziruhutsa rutangire inzira y’iterambere rirambye kandi Abanyagihugu bose bibonamo.
(2)Agatsiko gashobora kuzahitamo kwerekana ko katemera impinduka, ko gakomeje gahunda yo kuyobora igihugu mu nyungu zako gusa. Icyo gihe kazafata ibyemezo bihubutse nk’uko gasanzwe kabigenza. Kazashaka gukora ibikorwa by’iterabwoba. Kazohereza ingabo zigakomeyeho ngo zijye kwirukana abaturage ku ngufu no gusesa imyigaragambyo. Kazakubita, kazafunga bamwe, kazatera amagerenade rwihishwa, yenda kazakoresha imbunda karase, KAMENE AMARASO y’abaturage , bamwe muri bo bahasige ubuzima. Nibigenda bityo, Paul Kagame n’Agatsiko ke bazaba bafunguriye abenegihugu inzira ya nyuma ariyo twakwita INTAMBARA y’ISOZABUNYAGO. Ibizakurikiraho, Paul Kagame n’Agatsiko ke bazabe aribo bonyine babibazwa.
Biracyaza…


text:
YASUWE 46
Amakuru aturuka umudugudu wa Kavune,akagari ka Ninzi mu murenge wa Kagano mu karere ka Nyamasheke ni ay’urupfu rw’abana 2 bavukana, imirambo yabo yasanzwe ku nkengero z’ikiyaga cya Kivu mu ma saa tanu z’amanywa zo kuri uyu wa mbere taliki 6 Mutarama 2020.
Nk’uko bamwe mubaturage babitangaje, abana bapfuye ni Murasa Valentin w’imyaka 9, wigaga mu wa gatatu w’amashuri abanza mu rwunge rw’amashuri rwa Mutagatifu Nicolas rwa Nyamasheke na murumuna we Iganze Ntwali Shalom wimyaka 6 wigaga mu wa mbere muri iryo shuri, ngo kuri iki cyumweru taliki ya 5 Mutarama, mu ma saa tanu z’amanywa aba bana bakaba barimo bakinira mu gipangu cyabo, nyina Dusenge Jeannette usanzwe ari umukozi ushinzwe ibikorwa by’inama njyanama y’akarere ka Nyamasheke adahari yagiye mu butumwa bw’akazi mu mujyi wa Kigali.
Bakomeza bavuga ko nta wamenye igihe baviriye mu rugo bakagenda kuko n’umukozi muri ayo masaha ngo yabashatse ngo abagaburire akababura, ntiyamenye na we uko bagiye bagasiga mushiki wabo mukuru na we wari uri aho ariko na we ngo utaramenye uburyo bagiye cyangwa uwabajyanye, dore ko ngo batanakundaga kuzerera cyangwa ngo bave mu rugo batagize undi bari kumwe, uretse gusohoka bajya kwiga gusa, ngo nta n’umwana mu bo basanzwe bigana cyangwa bakinana baba barahuye cyangwa ngo ababone boga cyangwa ngo bogane, n’ubu ngo uru rupfu rukaba rwababereye amayobera.
Umwe ati’’ natwe byatubereye urujijo rwose kuko nta we udusobanurira neza uko baje gutekereza kujya mu kivu n’uwabajyanye, ubwo iperereza ni ryo rizabigaragaza.’’
Umunyamabanga nshingwabikorwa w’akagari ka Ninzi, Uwimana Phocas yunze mu ry’aba baturage avuga ko umukozi wo muri uru rugo wari wabasigaranye ngo yahuruje abaturanyi saa munani z’amanywa ko yababuze bigera no ku buyobozi kuko ngo uwo mukozi yabonye amasaha 3 yose ashize atababona kandi batakundaga kuhava agira amakenga arabivuga, batangira gushakisha kugeza saa munani z’ijoro baraheba bategereza igitondo.
Ati’’ twashakishirije aho twakekaga hose baba baraye baraduhakanira, ku bufatanye n’inzego z’ubuyobozi kugera ku karere n’iz’umutekano turashakisha turaheba, bigeze saa munani z’ijoro tuvuga ko dukomeza bukeye, saa yine z’amanywa zo kuri uyu wa mbere taliki 6 Mutarama 2020 ni bwo bamwe mu baturanyi baduhamagaye batubwira ko imirambo yabo bayibonye ireremba ku nkengero z’ikivu, turabarohora nta gikomere bafite uretse ibisimba byari byatangiye kubarya amatwi, imirambo yabo ihita ijyanwa mu bitaro bya Kibogora gukorerwa isuzuma.’’
Aha imirambo y’aba bana yabonywe hari hashize amezi 2 undi mukobwa w’imyaka 14 wo muri aka kagari aharohamiye na we ahita apfa, uyu muyobozi akavuga ko bafashe ingamba zo kuhazitira bakabwira n’ababyeyi kubuza abana kuhakinira ngo hatazongera guteza impanuka.
Bibaye mu gihe hashize umwaka urenga se w’aba bana Nzeyimana Zacharie aburiwe irengero kugeza n’ubu umuryango we ukavuga ko utazi aho aherereye bamwe mu baturage bagashaka guhuza uru rupfu rw’aba bana n’ibura rya se.
Umwe ati’’ ni gute umuntu yabura abantu bagashakisha bagaheba n’inzego z’umutekano zikabafasha gushakisha bikananirana, mu mwaka urenga abana na bo bakabura, imirambo yabo ikabonwa mu kivu nyuma y’umunsi umwe gusa, nta n’uwigeze ababona bajya yo? Ubwo uwatwaye Se si na we ubishe ko byatubereye amayobera?’’
Kuri ibi,u muvugizi wa polisi mu ntara y’uburengerazuba, CIP Emmanuel Kayigi, yabwiye Bwiza.com ko ntawe ugomba kubihuza, ahubwo bakwiye gutegereza iperereza rikazagira icyo ribigaragazaho.
Ati’’ oya, twe tuzi iby’abana, ibyo kubura kwa se byo, kubura urabizi ko inkiko ari zo zemeza zikanatangaza ko umuntu yabuze. Reka turebe icyo iperereza rizagaragaza aka kanya kwaba ari ukwihuta umuntu agiye kuvuga ngo urupfu rw’abana rurahuzwa n’ibura rya Se. Icyo tuzi ni uko imirambo y’abo bana yabonywe mu mazi, iri kwa muganga, reka dutegereze ibizagaragazwa n’iperereza n’isuzuma.’’
Yasabye abaturiye ikivu n’abandi baturage kwirinda gupfa kujya mu biyaga cyangwa mu migezi uko biboneye, ababyeyi bakarinda abana kujya ahantu nk’aho bonyine ngo bagiye kuvoma cyangwa koga, n’abakuru bakoga ahantu nk’aho bambaye imyambaro yabugenewe, bakirinda icyashyira ubuzima bwabo mu kaga, cyane cyane mu bihe nk’ibi n’imvura igwa ari nyinshi cyane.


text:
Inkuru: Hitamo Mw’ijuru cyangwa ikuzimu
Umugabo w’umukungu yarapfuye ahura n’umumarayika, noneho marayika w’Imana aramubaza ati “ari ikuzimu no mw’ijuru urashaka kujya he?”, umugabo aramusubiza ati  >
Marayika abanza kumujyano ikuzimu, umugabo agiye kubona abona hariyo abakobwa beza bafite uturahure twuzuyemo inzoga na divayi nziza cyane, abandi bari kwirira za brochette, abona hariyo abari kwinywera amatabi, abari kubyina za mbyino zose zo kw’isi zibaho……
ni uko abwira marayika ati “ngaho reka njye kureba no mw’ijuru”, agezeyo asanga hariyo abamariyaka benshi bari kuririmbira imana indirimbo z’amashimwe no gukomera kwayo.
Umugabo abibonye ati,”yewe ka nigire ikuzimu kabisa.”, ako kanya akibivuga aba aguye ikuzimu mu maboko y’amadayimoni ahantu hari kwaka umuriro mwinshi ingabo za satani ziteguye kumubabaza iteka ryose, ni uko wa mugabo abwira marayika ati “nonese bya bintu nabonaga hano bihise bijya hehe se kandi??”; marayika uri mw’ijuru aramusubiza ati “ibyo wabonaga byari AGAHU K’INYUMA(Cover) gusa, ibyo uri kubona ni ibirimo imbere iteka ryose.”
Ni gutyo rero abantu dushukishwa ibintu by’isi byakanya gato na satani, tugahara ubuzima bwacu bw’iteka ikuzimu, aho guhitamo ijuru iteka ryose tukihitiramo isi n’inzira zayo zose biryoshye by’akanya gato, kandi ari ibyo kuturimburira ubugingo bwacu iteka.
MATAYO 16:26,ESE BYAKUNGURA IKI UWAGUHA ISI YOSE ARIKO AKAKWAMBURA UBUZIMA BWAWE BW’ITEKA? ESE NI IKI WAGURANA UBUGINGO BWAWE?
ABAHEBURAHO 9:27 NK’UKO ABANTU BAGOMBA GUPFA RIMWE, NYUMA Y’AHO BAGACIRWA URUBANZA.


text:
Umuhanzi Marius Bison usanzwe uririmba indirimbo zaririmbiwe Imana(Gospel songs), yashyize hanze indirimbo shya ivuga kuri Sosiyete. Ni indirimbo ifite ubutumwa bwigisha Sosiyete kudatererana abo bibarutse cyangwa se kutibagirwa inshingano k’umuryango wabo.
Mu kiganiro yagiranye na Isezerano.com, Marius yavuze ko iyi ndirimbo yayikoze ashingiye ku gitekerezo yagize bitewe n’ibyo yari amaze iminsi abona muri sosiyete. Avuga ko impamvu yahisemo kuyikora, ari uko hari abana usanga baratereranwe n’imiryango yabo cyangwa se bamwe bakihakana abo babyaye kandi ari amaraso yabo.
Yagize ati” iyi ndirimbo nayikoze bitewe n’ubuzima bwa buri munsi bwa sosiyete. Ntabwo ari sosiyete nyarwanda gusa, ahubwo ni sosiyete muri rusange kuko usanga hari ababyeyi bamwe babyara bakihakana abo bibarutse, ndetse hakaba n’abandi batita ku nshingano zo kurera Abana babo.”
Akomeza avuga ko muri iyi ndirimbo hari aho aririmba agira ati” nari nicaye rwose ntuje ndi gucuranga gitari yanjye, ngiye kubona mbona umwana w’umukobwa aje ansanga mbona ababaye cyane ndamubaza nti ese wabaye iki ko ufite agahinda, ansubiza ambwira ati komeza ucurange wenda ndaruhuka, dore uko undeba uku isi yambanye akadomo ntawe mfite unyumva.”
Muri iyi ndirimbo kandi mu butumwa burimo, uyu mwana w’umukobwa aba avuga ko yazengurutse hose areba ko hari uwo baba basa kuko aziko amaraso akururana aramubura.
Marius avuga ko iyi ndirimbo ikoze mu buryo bukomeza(series) kuko hari igihe kizagera hakaza ikindi gice cyayo kuko ubu isigiye amatsiko abantu benshi, bibaza uko uwo mwana bizamugendekera, cyane ko aba ari umwana uba adafite umubyeyi n’umwe kuko nyina aba yaritabye Imana amaze ukwezi kumwe avutse, kandi akaba atazi se umubyara.
Marius Bison si ubwambere akoze indirimbo, kuko asanzwe afite n’izindi ndirimbo zirimo mbaye uwawe Nyagasani, ngufitiye ibanga, mu nzu yawe n’izindi zitandukanye, ushobora gusanga kuri YouTube Channel ye yitwa Marius Bison.
Kanda kuri iyi link urebe indirimbo “Komeza ucurange ya Marius Bison.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .


text:
Last updated on March 12, 2021
Urakaza neza kuri Menya,
Ujya ushaka kwamamaza ibikorwa bitandukanye ariko kubera amafoto ufite hari igihe uzabona bitagaragara neza, kubera hariho igice cy’inyuma (Background).
Bishobora kuba ngombwa ko ari ibyo wari ukeneye utabibona cyangwa bikica isura y’ibyo wamamazaga (ibicuruzwa cyangwa se serivisi zawe) cyane cyane nko ku bantu bacuruza ibintu kuri interineti (eCommerce) bisaba ko ibicuruzwa nta gice cy’inyuma bifite kugira ngo bigaragare neza.
Ariko interineti yakemuye ibibazo byinshi (ariyo mpamvu Menya ihari ngo igufashe kumenya utuntu tumwe na tumwe tw’ingenzi). Rero no kuba wakura igice cy’inyuma mu ifoto byakunda.
Si ngombwa ko uba ufite ama software akomeye cyane nka Photoshop ndetse n’ibindi. Aha ibintu nta n’iminota itanu (5 min) bisaba.
Indi nkuru: Guhindura PDF muri Word Document ku buntu
Uyu munsi uramenya uko wakura igice cy’inyuma kizwi nka “Background” ku ifoto yawe. Ni ibintu byihuta kandi byoroshye cyane, wowe ukurikire uburyo bwose nkoresha.
Ibisabwa
Nk’uko bisanzwe aha icyo usabwa ni imashini (laptop) cyangwa telefone, yaba iPhone cyangwa se Android iyo ariyo yose, no kuri Tablet ntakibazo.
Ibyo byose bigomba kuba bifite interineti ariko bibaye byiza yaba ijyenda neza (nka 3G cyangwa 4G), naho ubundi 2G byakugora cyane kugira ngo ibyo tugiye gukora birangire amahoro.
Gutangira
Reka dutangire tureba uburyo bwo kugira ngo ibyo dushaka tubigereho. Nta kintu kigoye kirimo kuko ni website turi bukoreshe yitwa REMOVE.BG ikaba yifashisha ubwenge mpimbano (Artificial Intelligence) kugira ngo itandukanye ifoto n’igice cyayo cy’inyuma.
Urafungura site uciye kuri link naguhaye munsi cyangwa wandike remove.bg muri browser yawe. Urahita ujyera ahabanza ha site, iroroheje nta mayobera menshi ifite ngo bibe byakugora gutangira kuyikoresha. Kanda hano ujye kuri site.
Ukimara kujyera kuri website ikiba gisigaye ni ugutangira gukuraho igice cy’inyuma ku ifoto ushaka, gusa reka mbanze nkwibire akabanga.
Inama: Ni byiza ko ukoresha ifoto igaragara neza kandi itarimo ibintu byinshi, bishobora gutuma ifoto itagaragara neza.
Gukuraho igice cy’inyuma
Gukura igice cy’inyuma mu ifoto wifashishije iyi site navuga ko ari bumwe mu buryo bworoshye gukoresha wabona kuri interineti magingo aya.
Indi nkuru: Uko wasaba icyangombwa ku Irembo bitagusabye gufungura konti
Gushyira ifoto kuri website (Upload): Shaka ifoto imwe muzo ushaka gukuraho icyo gice cyangwa se ukaba wanakoresha iyo nakoresheje uyikuye kuri iyi site yitwa Unsplash. Ubundi uyishyire mu mashini yawe. Noneho ujye kuri Remove.bg ukande akabuto (Button) kanditseho “Upload Image”.
Ushobora no gukoresha ifoto ifoto ukuye kuri interineti utiriwe uyishyira mu mashini yawe, ahubwo ugakoresha link. Nk’uko bigaragara munsi.
Ukimara kuyishyiramo ntakindi ukora ahubwo iyi site ihita itangira guhindura ifoto uyihaye, ubona akarongo kerekana ko ifoto iri kujya kuri site kanditseho “Uploading”.
Ibi byose iyo birangiye, ntakindi kiba gisigaye, site ihita iguha ifoto yawe igice cy’inyuma mu ifoto cyavuyeho iyo washakaga (Foreground) yasigaye yonyine.
Indi nkuru wasoma: Uramutse usubije kimwe muri ibi bibazo by’imibare watsindira Miliyoni y’amadolari
Ikinfi kandi ni uko utanyuzwe ushobora kugenza ifoto yawe uko uyishaka ukanda ahanditse “Edit” hejuru y’ifoto ubundi ugakuraho ibice udashaka cyangwa ugasubizaho icyo ushaka.
Ushobora kandi guhinduranya hagati y’ifoto washyize kuri website ndetse n’iyahinduwe na site, ukanda ahanditse “Original” cyangwa “Removed Background”.
Igice gisoza ni ugushyira ifoto yahindutse mu mashini cyangwa telefone yawe ukanda ahanditse “Download” ku buntu cyangwa se “Download HD” iyo wayiguze.
Icyitonderwa: Iyo foto wahinduye iyo udafite konti imara iminota mirongo itandatu (60) gusa igahita burundu, igisubizo kirambye ni uko wakora konti ku buntu.
Tangirira aha ukore konti kuri remove.bg.
Gukora konti kuri remove.bg
1) Ujya iburyo hejuru ahanditse Login/Sign Up, ubundi uhakande.
2) Ushobora guhitamo gukoresha Google, Facebook cyangwa se Email isanzwe mu gihe ukora konti ukuzuzamo ibisabwa byose.
Gukora konti bigufasha gutunga amafoto wagiye uhindura igihe kirekire kirenze ya minota nakubwiye ubundi ukanayakoresha mu gihe kiri imbere.
Umusozo
Nk’uko nabivuze, ubu nibwo buryo bwa mbere bworoshye bwo gukuramo igice cy’inyuma mu ifoto bitakugoye wabona kuri interineti.
Ubaze igihe cyose ibi bintu byose tuvugiye muri iyi nyandiko, nta minota itanu (5) bishobora kugusaba ukibikora kandi bikaguha ifoto ikoze neza nk’iyakorewe muri Photoshop.
Ubonye waha iyi site amanota angahe ku icumi (10)? Hari icyo igiye kukumarira se? Ibitekerezo byanyu kuri iyi nyandiko birakenewe.
Ushobora kwiyongera kuri liste y’abasomyi ba Menya ukoresha form iri munsi. Murakoze!


text:
Gutura, Gukora no Gutembera mu mujyi wa Rubavu ni byiza kumenya ahantu ho kurira amafunguro meza, afitiye umubiri akamaro, ateguye neza kandi ari ahantu hafi.
Iby’iwacu Restaurant ni ahantu ho kurira amafunguro ya Kinyarwanda mu mujyi wa Rubavu, amafunguro agizwe n’ibintu byinshi bihigwa mu Rwanda, ahantu mu mujyi rwa gati.
“Turya kugirango tugire ubuzima bwiza, ni byiza kumenya kurya ibiryo byiza”
Abashaka kugerageza amafunguro mashya no kunywa ibinyobwa utasanga ahandi, wabasha kugerageza amafunguro n’ibinyobwa byiza binoneka mu Iby’Iwacu. Abakunda kurya amafunguro atarimo amavuta, abakunda imboga ,Iby’Iwacu ni ahantu heza cyane.
Amafunguro ya Mugitondo
Kuva 7h za mugitondo, mu Iby’Iwacu haboneka amafunguro ya mugitondo agizwe n’icyayi cya Mukaru n’icy’amata, icya Tangawizi, Micyayicyayi, agatogo, Umureti n’ibyo gufatisha bitandukanyeu Ushaka birimo; Mushubatayi ,capati n’isambusa.
Ibyo kurya
Iby’Iwacu Restaurant bategura amafunguro menshi ku buryo uhagana wese abona ibyo ashaka bigizwe n’ibijumba, amateke, ibihaza, ibirayi, igitoki, inyama, imboga zitandukanye. Ifunguro ni amafaranga 1000-1500 frw!
Ibyo kurya byihariye (Specialities):
Ni ahantu ubasha kurya ibiryo bya Kinyarwanda byihariye,amafunguro ategurwa n’abahanga mu guteka Kinyarwanda. Impungure n’imboga z’ibisura , inyama zitogosheje, Commade y’amafunguro arimo amavuta y’inka, isambaza…Ni mu biribwa abantu baza bashaka ari benshi, nta mavuta abamo
Ibyo kunywa
Ni ahantu haba ibyo kunywa bitandukanye bimenyerewe mu Rwanda, ahantu hahurira abantu b’ingeri zitandukanye baza gusangira amasaha yose.
Ibyo kunywa byihariye (Specialities)
Ibinyobwa utasanga ahandi! Bategura ubwoko butandukanye bw’ibinyobwa, ibinyobwa byihariye, bitarimo isukari. Tea is OK ni kimwe mu binyobwa bikundwa n’abagana mu Iby’Iwacu, igizwe na Black Tea, amazi n’isukari .Ibindi binyobwa byihariye ni Tea Vert na Tea Zip. Ikirahure kigura amafaranga 200 rwf, icupa riboneka hagati ya 5000-10 000 rwf.
Banategura kandi n’andi mafunguro y’abanyamahanga harimo Spaghetti n’Omolette Special babitegura kuri commande y’umukiriya.
Iby’Iwacu Restaurant ikorera mu mujyi wa Rubavu, hafi ya Banki y’Abaturage n’Isoko rya Rubavu aho hafu y’aho bita ku gisaha.
Muryoherwe! Bon Appetit!


text:
Nubwo abantu bafata ugusomana mu buryo butandukanye, bamwe bagasomana bitabari ku mutima, abandi bagasomana kubera kumva basomana gusa, ariko igikorwa cyo gusomana kigomba gukoranwa ubushake n’ubwumvumve buhagije kugira ngo kigirire akamaro umubiri wa muntu. Dore impamvu 4 zerekana ibyiza byo gusomana.Nkuko byanditswe mu gitabo kitwa "1001 petites choses que vous ignoriez sur la sexualité" cyanditswe na kitwa Alain Gaudey ngo igikorwa cyo gusomana iyo gikozwe neza gishobora gutwika Karoli (Calories) nyinshi zashoboraga kuba zatwikwa n’igikorwa cy’imyitozo ngororamubiri ihagije. Ubushakashtasi bwerekana ko iyo abbantu bari mu gikorwa cyo gusomana buri munota batakaza byibuze Kalori zigera kuri 2 na 3, zikaba zingana n’izo umuntu ashobora gutakaza yirutse metero 500.
Indi mpamvu igaragaza ibyiza byo gusomana ngo ni uko iyo abantu bari gusomana, iki gikorwa gikoresha udutsi duto turenga 12 two ku minwa n’utundi turenga 19 two ku rurimi. Iyi mitsi rero ngo ikaba ibi ikeneye kunyeganyezwa ikaba kandi ifashwa n’iki gikorwa mu gukomeza akazi kayo ko gufasha umunwa n’ururimi ubwumve bw’ibiyigezeho hariko nko kuryoherwa mu gihe umuntu ari gufata amafunguro.
bituruttse mu mitekerereze n’imikorere y’ubwonko bw’abari gusomana. Ibi ngo bituma umuntu agabanya stress n’umunaniro ndetse ubwonko bugasubira gutekereza neza mu mutuzo.
Iyo abantu bari gusomana kandi ngo hari horumone (Hormones) za “Ocytocynes » zinjira mu wo muri gukorana icyo gikorwa bikongera ubwizerane no kwiyumvanamo. Mbese ngo igikorwa cyo gusomana cyongera ikizere hagati y’abashakanye cyangwa abakundana ndetse bikanatuma murushaho kwegerana.


text:
Kuwa 24 Mutarama mu karere ka Nyamasheke mu ntara y’Uburengerazuba hazabera igitaramo gifite insanganyamatsiko “Ubufatanye mw’iterambere ry’Akarere ka Nyamasheke” n’igitaramo gifite intego yo gukoresha impano y’ubuhanzi mu guhuza imbaraga za benshi zikenewe mu iterambere ry’akarere n’Igihugu muri rusange.
Iki gitaramo cyateguwe n’Ihuriro ry’Abahanzi bo mu karere ka Nyamasheke gifite intego kandi yo kwakira Umuyobozi mushya w’akarere ka Nyamasheke Mukamasabo Appolonie nk’abahanzi ,kurushaho kumenyekanisha Abahanzi n’ibihangano byabo, ndetse no kurushaho guteza imbere umuco wo gukorera hamwe no gutizanya imbaraga.
Innocent Ndayisenga uzwi nka LIGHT N uhagarariye Ihuriro ry’abahanzi bo muri Nyamasheke mu kiganiro na IBYAMAMARE.COM yadutangarije umuzi n’impamvu yo gutegura iki gitaramo.
” Umuziki uhuza abantu kandi n’inzira nziza yo guhuza abantu nk’umuryango rusange, Imyidagaduro muri rusange na muzika irimo Bizana ibyishimo ibi kandi bikaba umuti
shingiro ku buzima bwa muntu ndetse no kubaho neza kwe,Hifashishijwe imyidagaduro hahindurwa byinshi ku buzima bwa muntu no mu iterambere rye niyo mpamvu twateguye iki gitaramo ngo turusheho gutanga ubutumwa byihuse kuko umuziki urakurikiranwa cyane muri Nyamasheke “
Innocent Ndayisenga akomeza avuga ko muri icyo gitaramo hazatangirwamo ubutumwa ku bijyanye no kuboneza Urubyaro,Kurwanya imirire mibi n’ingwingira mu bana,Ikiganiro k’ugushishikariza urubyiruko kwihangira imirimo no kugaragarizwa amahirwe ari mu karere,Kuboneza urubyaro no Kurwanya inda zitateguwe,Ikiganiro kukugaragaza amahirwe ahari ku bifuza kwiga professional courses of Accounting ( CPA and CAT),Ikiganiro ku kwirinda no kurwanya Ebola,Ikiganiro ku mutekano ,Ikiganiro ku ikoreshwa neza ry’umuhanda no kurwanya ibiyobyabwenge.
Ibyo biganiro bizatangwa n’abayobozi batandukanye barimo abazaturuka muri UNFPA,Kageno Project,BDE,Ingabo na Polisi ndetse na Kibogora Polytechnic n’ibitaro bya Kibogora.
Iki gitaramo kandi cyahujwe na gahunda ya leta yo gutangiza icyumweru cyahariwe ubutwari ivuga iti ” Ubutwari mu Banyarwanda,Agaciro kacu” bityo gahunda ikazabera mu murenge wa MACUBA aho bita KURUPANGO ahasanzwe habera ibirori bitandukanye ku kibuga. iki gitaramo kikaba kwinjira ari ubuntu.
Nyamasheke ni akarere katasigaye inyuma mu myidagaduro kuko uko gateza imbere izindi
gahunda zose ziteza abaturage imbere ninako kadahwema guteza imbere imyidagaduro muri
rusange, ibi kandi bikarushaho kubanisha neza abaturage ba Nyamasheke ndetse no gutanga
umusanzu mu iterambere ry’Akarere barushaho kwimakaza umuco wo gukorera hamwe.
Twabibutsa ko Nyamasheke ari kamwe mu turere 30 tugize igihugu cy’u Rwanda gaherereye mu burengerazuba bw’igihugu , kakaba gahana imbibi n’uturere twa Nyamagabe mu Burasirazuba bwako , Rusizi mu majyepfo yako , Karongi mu majyaruguru ndetse n’igihugu cya Repuburika iharanira demokarasi ya Congo mu burengerazuba bwako.